Ekyamateeka Olwokubiri 1 LCB - Втор 1 CARSA | Biblica América Latina\nEkyamateeka Olwokubiri 1 LCB - Втор 1 CARSA\nEkyamateeka Olwokubiri 1\n1Bino bye bigambo Musa bye yategeeza Abayisirayiri bonna nga bali ku ludda olw’ebuvanjuba w’omugga Yoludaani mu ddungu, mu Alaba okwolekera Sufu, wakati wa Palani ne Toferi, ne Labani, ne Kazerosi ne Dizakabu. 2 Waliwo olugendo lwa nnaku kkumi na lumu[a] okuva e Kolebu[b] okutuuka e Kadesubanea, ng’okutte ekkubo eriyitira ku Lusozi Seyiri.\n3 Awo ku lunaku olw’olubereberye olw’omwezi ogw’ekkumi n’ogumu, mu mwaka ogw’amakumi ana, Musa n’ategeeza abaana ba Isirayiri ebyo byonna Mukama bye yamulagira okubabuulira. 4 Mu kiseera ekyo Musa yali amaze okuwangula Sikoni kabaka w’Abamoli eyabeeranga mu Kesuboni, ne Ogi kabaka w’e Basani eyabeeranga mu Asutaloosi ne mu Ederei.\n5 Ku ludda lw’eyo olw’ebuvanjuba olw’omugga Yoludaani, mu nsi ya Mowaabu, Musa n’atandika okulangirira amateeka gano ng’ayogera nti:\n6 “Mukama Katonda waffe yatugamba nga tuli ku Kolebu nti, ‘Ebbanga lye mumaze ku lusozi luno limala; 7 kale musitule mukyuke, mutambule nga mwolekera ensi ey’ensozi ey’Abamoli, ne mu baliraanwa baabwe yonna mu Alaba, mu nsozi, ne mu bisenyi, ne mu Negebu, ne ku lubalama lw’ennyanja, ne mu nsi ya Bakanani n’ey’Abalebanooni, okutuukira ddala ku mugga omunene, Omugga Fulaati. 8 Mulabe, ensi eyo ngibawadde. Muyingire mwetwalire ensi eyo Mukama Katonda gye yeerayirira okugiwa bajjajjammwe: Ibulayimu, ne Isaaka, ne Yakobo; okugibawa bo n’ezzadde lyabwe eririddawo.’\n9 “Mu biro ebyo nabagamba nti, ‘Sisobola kubalabirira nzekka bw’omu. 10 Mukama Katonda wammwe abongedde nnyo obungi, ne muwera nnyo; era, laba, kaakano muli ng’emmunyeenye ez’oku ggulu mu bungi bwammwe. 11 Nsaba Mukama Katonda wa bajjajjammwe abongereko obungi emirundi lukumi okusinga nga bwe muli leero, era abawenga omukisa nga bwe yabasuubiza. 12 Kale, nze obw’omu nzekka nnaasobola ntya okwetikka omugugu gwammwe ogwo oguzitowa bwe gutyo, n’okubamalirawo ennyombo zammwe? 13 Kale nno, mwerondemu, mu buli kika kyammwe, ab’amagezi, abategeevu era abalina obumanyirivu nga bassibwamu ekitiibwa, nange nnaabakuza ne mbafuula abakulembeze bammwe.’ 14 Nammwe mwanziramu nti, ‘Ekintu ky’otuteeserezza ffe okukola kirungi tukisiima.’\n15 “Bwe ntyo ne nzirira abakulu b’ebika byammwe, nga basajja ba magezi, abalina obumanyirivu, era abassibwamu ekitiibwa, ne mbalonda okubeeranga abakulembeze bammwe; okubanga abafuzi b’enkumi, n’abalala ab’ebikumi, n’abalala ab’amakumi ataano, n’abalala ab’ekkumi, mu bika byammwe byonna. 16 Mu biro ebyo ne nkuutira abaabalamulanga nti, ‘Muwulirizenga ensonga ezinaabaleeterwanga abooluganda, era musalengawo mu bwenkanya wakati w’owooluganda ne munne, era ne wakati we ne munnaggwanga gw’abeera naye. 17 Musalenga emisango awatali kyekubiira; abagagga n’abaavu nga mubawuliriza kyenkanyi. Endabika y’omuntu tebatiisanga, kubanga Katonda y’asala emisango gyonna. Bwe wabangawo omusango gwonna omukakanyavu muguleetanga gye ndi, nze nnaaguwuliranga.’ 18 Mu biro ebyo ne mbakuutira ebintu byonna bye musaanira okukolanga.”\n19 Awo ne tusitula okuva e Kolebu, ne tuyita mu ddungu eddene ery’entiisa mwenna lye mwalaba, ne tukwata ekkubo eryatutwala mu nsi ey’ensozi ey’Abamoli, nga Mukama Katonda waffe bwe yatulagira; ne tulyoka tutuuka e Kadesubanea. 20 Ne mbagamba nti, “Mutuuse mu nsi ey’ensozi ey’Abamoli, Mukama Katonda waffe gy’atuwadde. 21 Laba, Mukama Katonda wo akuwadde ensi. Kale, yambuka ogyetwalire nga Mukama Katonda wa bajjajjaabo bwe yakugamba. Totya, so toggwaamu maanyi.”\n22 Awo mwenna ne mujja gye ndi, ne muŋŋamba nti, “Kirungi tutume abantu basooke okutuukako eyo gye tulaga, bakebere ensi bagyetegereze nga bw’eri; balyoke bakomewo batutegeeze ekkubo lye tusaanira okukwata, n’ebibuga bye tunaggukako.”\n23 Ekirowoozo ekyo kyandabikira nga kirungi, ne nkisiima; ne nnonda mu mmwe abasajja kkumi na babiri; nga mu buli kika muvaamu omusajja omu omu. 24 Baasitula ne bambuka mu nsi eyo ey’ensozi, ne batuuka mu kiwonvu Esukoli, ne bakiketta. 25 Ne banoga ku bibala eby’omu nsi omwo ne babituleetera; ne batutegeeza bwe bati nti, “Ensi Mukama Katonda waffe gy’atuwadde nnungi nnyo.\n26 “Naye ate ne mutayambuka, ne mujeemera ekiragiro kya Mukama Katonda wammwe. 27 Ne mwemulugunyiriza mu weema zammwe nga mugamba nti, ‘Olwokubanga Mukama tatwagala, yatukyawa, kyeyava atuggya mu nsi y’e Misiri alyoke atuweeyo mu mukono gw’Abamoli batuzikirize. 28 Wa eyo gye tunaayambuka? Ebigambo bya baganda baffe abaagenda okuketta biyongobezza emitima gyaffe, bwe bagambye nti, Abantu abali eri banene, era bawanvu okutusinga ffe; ebibuga byayo binene nnyo, n’ebigo byabyo biwanvu bituukira ddala waggulu mu bire. Ate ne batabani ba Anaki[c] nabo twabalabayo.’ ” 29 Naye ne mbaddamu nti, “Temutekemuka mitima, so temubatya. 30 Mukama Katonda wammwe bulijjo abakulembera, ye yennyini agenda kubalwaniriranga, nga bwe yabalwanirira mu Misiri nga mulabira ddala n’amaaso gammwe. 31 Era ne mu ddungu walabira ddala nga Mukama Katonda wo bwe yakusitula, nga kitaawe w’omwana bw’asitula mutabani we, n’akuyisa mu lugendo lwonna n’okukutuusa n’akutuusa mu kifo kino.”\n32 Newaakubadde ng’ebyo byonna byali bwe bityo, Mukama Katonda wammwe temwamwesiga, 33 songa ye, yabakulemberanga mu lugendo lwammwe lwonna, n’empagi ey’omuliro ekiro, n’ekire mu budde obw’emisana, n’okubalaganga ekifo we munaasiisiranga.\n34 Mukama bwe yawulira ebigambo byammwe n’asunguwala nnyo, n’alayira nti, 35 “Tewalibaawo n’omu ku bantu bano, ab’omulembe guno omubi, aliraba ku nsi eyo ennungi gye nalayirira okuwa bajjajjammwe, 36 okuggyako Kalebu mutabani wa Yefune. Ye agenda kugiraba, era ndimugabira, awamu n’ezzadde lye, ensi gye yalinnyako ekigere kye; kubanga yagondera Mukama n’omutima gwe gwonna.”\n37 Nange Mukama yansunguwalira ku lwammwe, n’aŋŋamba nti, “Naawe toliyingira mu nsi omwo. 38 Wabula omuweereza wo Yoswa mutabani wa Nuuni ye aligiyingiramu. Mumuwagire, kubanga ye alikulembera abaana ba Isirayiri ne basikira ensi eyo. 39 Abaana bammwe abato be mwatiisanga nti bagenda kuwambibwa batwalibwe mu busibe, abaana bammwe abo, abaali batannayawulamu kirungi na kibi, be baliyingira mu nsi eyo. Ndigibawa, ne bagyetwalira ne bagyefunira. 40 Naye mmwe, musitule mukyuke, mukwate olugendo olw’omu ddungu nga mwolekera Ennyanja Emyufu.”\n41 Ne mulyoka munziramu nti, “Twonoonye eri Mukama. Tujja kwambuka tulwane nga Mukama Katonda waffe bwe yatulagira.” Awo buli musajja ne yeesiba ebyokulwanyisa bye eby’olutalo, nga mulowooza nti kyangu okwambuka mu nsi ey’ensozi.\n42 Mukama n’aŋŋamba nti, “Bategeeze nti, ‘Temwambuka kulwana, kubanga sijja kubeera nammwe. Abalabe bammwe bajja kubawangula.’ ”\n43 Bwe ntyo ne mbagamba, naye ne mutawuliriza, ne mujeemera ekiragiro kya Mukama, ne mujjula amalala ne mwambuka mu nsi ey’ensozi. 44 Awo Abamoli abaabeeranga mu nsi eyo ey’ensozi, ne bavaayo ne babalumba, ne babagoba ng’enjuki bwe zikola, ne babakubira mu Seyiri n’okubatuusiza ddala e Koluma. 45 Ne mukomawo, ne mukaabira mu maaso ga Mukama, naye Mukama n’atabawuliriza era ne bye mwamukaabirira n’atabibawa. 46 Bwe mutyo ne musigala e Kadesi, okumala ebbanga eryo lyonna lye mwabeera eyo.\n1:2 Mu biro biri entambula yali ya njawulo\n1:2 Kolebu Erinnya ly’Olusozi Kolebu eddala ly’Olusozi Sinaayi.\n1:28 Anaki baali batuuze b’omu Kanani, era baayitibwanga gasajja.


Bukedde Online - Omukungu wa Kabaka ali mu kattu\nOmukungu wa Kabaka ali mu kattu\nPalamenti etandikidde ku kuteesa ku bulwadde...\nJolly Lutaaya ate ku ddyo ye Nabbenga eyafudde.\nOmukungu wa Kabaka ali mu kattu oluvannyuma lw’omukazi omukadde okufiira mu maka ge e Muyenga. Naume Nabbenga Binsobedde 92, w’afiiridde nga famire ye eri mu kkooti ng’egamba nti omuntu waabwe yawambibwa n’akwekebwa mu maka ga Jolly Lutaaya eyali Minisita w’e Mmengo owa Gavumenti Ezeebitundu.\nMukyala Lutaaya, Sarah Nakibombo ayita omugenzi nnyina. Famire erumiriza nti Nakibombo yakweka omuntu waabwe lwa kwagala kumutwalako ttaka eriri mu Muliira Zooni ewa Bakuli- Mengo. Wano waliwo poloti ttaano ku ttaka ly’eyali Katikkiro wa Buganda Sir. Apollo Kaggwa. Nabbenga Binsobedde yafudde ku Mmande kyokka omulambo ne guggyibwa ewa Lutaaya ne gutwalibwa mu ddwaaliro e Mengo.\nMukyala Lutaaya yasangiddwa ali bweru wa ggwanga. Okufa kwa Nabbenga y’entikko y’obutakkaanya wakati wa mukyala Lutaaya ne famire ya Sir Apollo Kaggwa obuva ku ttaka eriri ewa Bakuli. Famire ekissa ku Lutaaya ne Nakibombo nti baakozesa olukujjukujju ne bakyusa ebyapa bya poloti zonna ttaano ewa Bakuli ebyali mu mannya ga Eriasafu Bijumbuko Kaweesa (eyali bba wa Nabbenga era mutabani wa Apollo Kaggwa) ne babiteeka mu mannya ga Nakibombo.\nFamire erumiriza nti ebyapa, Nabbenga yabiwa Lutaaya abimukyusize okuva mu mannya ga bba abizze mu ga Nabbenga. Era Nabbenga yali ku poloti ezo awaddeko Lutaaya emu olw’okukola omulimu ogwo. Aba famire balumiriza nti bwe baakitegeera nti ettaka likyusiddwa baalondoola ensonga ne bakizuula ng’ebyapa byonna bitaano byali bizziddwa mu mannya ga Nakibombo.\nAba famire bwe baamanya ku bintu bino, bagamba nti kyababuukako mu February 24, 2017, Nakibombo bwe yategeeza Nabbenga nti amutwala ku kabaga akamu ewa Dan Sekaggya Dunta ono mwannyina wa Nakibombo.\nKyokka teyamukomyawo waka era baategeera luvannyuma nti yali amututte mu maka ga Lutaaya, bo aba famire kye bayita okuwamba Nabbenga. Baatuukirira Lutaaya ne Nakibombo bakomyewo omukadde. Bwe byalema kwe kuddukira mu kkooti ne bawaaba omusango gw’okuwamba mukadde waabwe.\nOmulamuzi Alexandra Nkonge owa Kkooti Enkulu ekola ku nsonga za famire yawa ekiragiro kya May 11, 2018 n’alagira omukadde azzibwe mu maka ge n’ekyapa ky’ettaka awali amaka kitwalibwe mu kkooti. Yagambye ekyapa kyawebwayo mu kkooti kyokka omukadde teyazzibwa waka. Kyokka ebyapa ebirala bitaano byasigala mu mikono gya Lutaaya ne Nakibombo.\nOKUKAYANA KWEYONGERA Henry Bijumbuko avunaanyizibwa ku maali y’omugenzi Bijumbuko yagambye nti Lutaaya ne Nakibombo tebaalina buyinza kutwala Nabbenga kubanga aliko abantu be abasobola okumulabirira. Ekirala bba yamuleka mu bugagga obuli ku poloti zonna ettaano okuli ebizimbe ebivaamu ssente. Poloti kuliko amaduuka, ennyumba z’abapangisa, ekibanda ky’emmotoka, ettendekro ly’ebyamawulire n’ebirala.\nN’agamba nti kati ensimbi zonna eziva mu bintu ebyo zitwalibwa Nakibombo, ng’agamba nti ye nnannyini ttaka era alabirira omukadde. Lutaaya teyafunise kwogera ku nsonga eyo ate Nakibombi ali bweru.\nBAKAYANIDDE OMULAMBO Nabbenga bwe yafudde omulambo gwatwaliddwa e Mengo okulongosebwa, oluvannyuma gwakwasiddwa kkampuni ya A-Plus. Aba famire baabadde baagala kugutwala ewa Bakuli we guba gusula ate enkya bagutwale e Ssebaggala -Ssemuto gy’anaaziikibwa ku Lwokutaano.\nKyokka aba Nakibombo baabadde bamaze okuwa ekiragiro, omulambo gusuzibwe mu maka ga A-Plus, we gunaggyibwa gutwalibwe butereevu e Semuto. Kino aba famire baakiwakanyizza ne bakuh− haanira ewa Bakuli gye baakumye olumbe we baayogeredde ebisongovu. Aba Nakibombo baatuukiridde poliisi eyagenze awaka okukakkanya embeera.\nOmujaasi awambye omusuubuzi w'ettaka


Bukedde Online - Abaana 3 bajjiiridde mu nnyumba nga maama ali mu bbaala\nAbaana 3 bajjiiridde mu nnyumba nga maama ali mu bbaala\nOmuwala akubye amukwanye kalifoomu\nEnsonga 10 KCCA z'egenda okussaako essira ...\nMAAMA azirikidde mu bbaala e Mbikko oluvannyuma lw’okufuna amawulire nti, abaana be basirikkidde mu muliro ogwakutte ennyumba yaabwe.\nEnnyumba eyakutte omuliro\nMaama ono yalese abaana be bana mu nnyumba n'agenda ne mikwano gye okunywa omwenge e Mbikko.\nKigambibwa nti, yasimbudde okuva mu muzigo gwe e Nakimboledde mu divizoni y'e Wakisi mu disitulikiti y'e Buikwe ku ssawa 12:00 ez'akawungeezi ku Lwokuna n'aleka ng'alagidde muwala we omukulu Martha Kisakye 12, okulabirira batoobe.\nKisakye yategeezezza nti, maama waabwe Ritah Nabbujje bwe yasimbudde awaka akawungeezi ku Lwokuna, yaleka amulagidde alabirire batoobe abasatu nga ku bano kuliko; n'ow'emyezi omukaaga.\nKu ssaawa 6:00 ogw'ekiro omuliro gwakutte ennyumba abaana mwe bali nga maama waabwe Nabbujje tannakomawo ate nga Kisakye yabadde afulumye ng'agenze ku ndongo eyabadde ku kyalo. Abatuuze bakoze butaweera okutaasa abaana abasatu wabula omu ye yafiiriddewo ate ababiri ne baddusibwa mu ddwaaliro e Jinja nga bali mu mbeera mbi.\nKisakye yategeezezza nti, ku ssaawa 2:00 ez'ekiro muto we Riyan Nakibirango ow'emyezi omukaaga ye yamwebasa kyokka nga mu nnyumba mulimu akataala aka tadooba era yakalese kaaka wabula ng'akatuuzizza mu mukebe.\n"Ku ssaawa 6:00 ez'ekiro abantu bankimye ku ndongo nti, ennyumba yaffe ekutte omuliro era bwe nnatuuse ne nzigulawo, abantu abasinga baatidde okuyingira wabula nayingidde okubataasa naye Trinity Higenyi Trinity yabadde amaze okufa ate bo ababiri okuli Yonah Higenyi 8, ne Riyan Nakibirango ow'emyezi omukaaga baabadde mu mbeera", Kisaakye bwe yategeezezza.\nKisaakye yagasseeko nti, maama amawulire g'omuliro gaamusanze ne mikwano gye e Mbikko era ye yazirikiddewo ne bamutwala mu ddwaaliro e Jinja gy'afunira obujjanjabi.\nAbatuuze baategezeza nti, omuliro gwavudde ku tadooba gye baalese ng'eyeka n'ekwata akatimba k'ensiri ekyavuddeko omuliro okutuntumuka.\nNabbujje yayawukana ne bba nga kati omusajja abeera Mafubila mu disitulikiti y'e Jinja. Polisi yatuuse mu maka gano era n'ekola okunoonyereza kyokka abatuuze baanenyezza Nabbujje okuleka abaana abato mu nnyumba okuli n'ow'emyezi omukaga ye n'agenda okucakala.\nAmyuka akulira okunoonyereza ku buzzi bw'emisango e Njeru, Isiko Balisanyuka yavumiride abazadde abalagajjalira abaana n'abo abaleka abaana mu nyumba ne bagenda okucakala.\nBalisanyuka yagambye nti, abaana ababiri abaasimattuse bali mu ddwaaliro e Jinja ate omulambo gwa Trinity gwatwaliddwa mu ggwanika ly'eddwaaliro e Jinja.\nBabakutte ne waaya z'amasannyalaze enzibe\nObubbi bw'okuteega mmotoka ku nguudo bweyongedde mu Busoga\nPoliisi ekutte ababba amasannyalaze e Bugiri


Bukedde Online - Judith Nabakooba abadde omwogezi wa Poliisi akyusiddwa\n▶ SSAYANSI W'OBULAMU; Ebyobulamu bwe biyimiridde mu Uganda\nJudith Nabakooba abadde omwogezi wa Poliisi akyusiddwa\nLutaaya awandiisizza Eagles empya\nOMUDUUMIZI wa poliisi mu ggwanga Gen Kale Kayihura akoze enkyukakyuka mu baserikale be mw'aggyidde Judith Nabakooba ku bw’ ogezi bwa poliisi mu ggwanga n’amuwa ekifo ky’obumyuka bw’omukwanaganya wa poliisi n’omuntu wa bulijjo wamu n’eby’obufuzi mu kitongole kya poliisi ekikulirwa Asuman Mugenyi.\nACP/ Fred Enanga, abadde aduumira ekitongole ky’eby’ettaka mu poliisi kati ye mwogezi wa poliisi mu ggwanga ng’amyukibwa SP/ Polly Namaye abadde omwogezi wa poliisi e Mbarara mu bitundu by’e Lwizi ng’eno gye basindiise abadde omwogezi wa Kampala n’emiriraano, Iddi Ebin Ssenkumbi.\nPatrick Onyango abadde amyuka omwogezi wa poliisi mu ggwanga kati gwe bafudde omwogezi wa poliisi mu Kampala n’emiriraano ate Julius Tunomugisha abadde amyuka aduumira ekitongole ky’eby’ettaka kati akuziddwa okuduumira ekitongole kino.\nNabakooba ye mukyala asoose okubeera omwogezi wa poliisi mu Uganda era yategeezezza nti ekifo kye bamuwadde agenda kwongera okugatta poliisi n’omuntu wa bulijjo wamu ne bannabyabufuzi kubanga byombi abimanyi bulungi.\nEbirala ku Nabakooba.....\nNabakooba acamudde ab'e Mityana\n'Mwana Nabakooba olina ebyakabi...'\nTweets about "#Policereshuffle"\nMujje tukulaakulanye Mawokota - Amelia\nKampeyini zâ€™ababaka za Dec. 16\nAmelia Kyambadde azzizzaayo omuzigo e Mawokota gye baamuyiira obululu\n▶ SSAYANSI W'OBULAMU; Ebyo...\n▶ SSAYANSI W'OBULAMU; Ebyobulamu bwe biyimiridde mu Uganda.


Yiga olukomyewo okuva South Africa atuukidde mu Komera\nPAASITA Yiga 'Mbizzaayo' olukomyewo mu ggwanga atuukidde mu kaduukulu ka poliisi e Kawempe ku misango gy’okusobya ku muwala n’amuzaalamu omwana ate n’agana okumulabirira. Kyokka Yiga alumiriza basumba banne, Jackson Ssenyonga ne Aloysius Bujjingo okumuwendulira omuwala ono amutuusizza okumusibisa.\nYiga, yakomyewo mu ggwanga ku ntandikwa ya wiiki ng’ava e South Afrika gyabadde yaddukira olw’ebizibu ebyali bimuyitiriddeko, kyokka nga ye yategeeza nti yali agenze kutongoza kkanisa mu ggwanga eryo. Poliisi yali yaggulawo dda fayiro ku Yiga eziklwata ku misango egy’enjawulo naddala okukabassanya abawala era abaserikale bwe baategedde nti, akomyewo, kwe kugenda ne bazingako amaka ge okumukwata.\nKigambibwa nti,, Yiga yeegayiridde abaserikale obutamukwata nga mubbi wa nkoko n'abasaba bamuwe obudde yeetereeze oluvannyuma yeetwaale ku poliisi. Ku Lwokutaano, Yiga yeetutte ku poliisi, nga yeevuga. Omuwala Angel Ainembabazi 20, ye yazaalidde Yiga akabasa bwe yamugguddeko omusango gw’okumusobyako ku fayiro GEF 18/2019 ku poliisi y’e Kawempe.\nKu ssaawa nga 6:00 ez’emisana, Yiga yatuuse ku poliisi e Kawempe mu mmotoka Toyota Land Cruiser V8 eriko nnamab 'Abizayo 8'. Mmotoka yagivuddemu nga yenna atambula akaga mu ssaati enjeru, empale eya bbulu n’engatto ez’eddiba ly’enswaswa ezitemagana ng’asibye n’ettaayi.\nYiga ng'akulembeddwa munnamateeka ku poliisi e Kawempe.\nEBYADDIRIDDE NG’ATUUSE KU POLIISI Yiga olwatuuse yatambudde butereevu okutuuka ku ofiisi y’akulira okunoonyereza ku buzzi bw’emisango mu Kampala South awaabadde fayiro ye. Yabadde n’omusajja eyamuwerekeddeko era kyategeerekese nti, yabadde omu ku bann\namateeka be. Yiga baamubuuzizza oba alinayo omukazi yenna gw'amanyi gwe yazaalamu omwana n'atamuwa buyambi n'addamu nti, ‘nze sikyazaala’. Wabula bwe baamulemeddeko nga bamukunya yagambye nti, ajjukira omukazi gwe bayita Jane eyali agamba nti yamuzaalamu omwana.\nYabadde akyali mu kwegaana, Ainembabazi n'abandula oluggi n’ayingira, awo Yiga ebigambo we byamubulidde. Eyabadde atudde nga yeesigamye n’okusalako ng’asazeeko, yatandise okusagaasagana mu ntebe, ne yeekyusa ng’akirako alina ebimufumita n’ekyaddiridde, omukono ogwa kkono kuguwagika ku kalevu olukokola n'alusimba ku kugulu n’atunula ebikalu.\nAbaserikale baasomye mbeera ya Yiga ng’alabye ku muwala amulumiriza ne bamutegeeza nti, ‘Ssebo Paasita Yiga oli mukwate.’ Baamulagidde okuyingira mu kasenge akamu gye baamuggyiddeko sitatimenti n’oluvannyuma ne bamulagira okuggyamu engatto, omusipi, ettaayi n’ebyebbeeyi bye yabadde nabyo byonna ne biwandiikibwa n'ayingira akaduukulu.\nYIGA ALINA FAYIRO ENDALA Andrew Jjengo, mutabani wa Yiga gwe yali yalekawo okuddukanya ekkanisa yagambye nti, amanyi emisango esatu okuli; ogw’okukwata omukazi, ogw’okuttira omuntu mu kkanisa n’omulala gwa kufera ssente ku bantu n'agamba nti waliwo n’emirala etaano gye baawuliddeko kyokka tebannamanya bingi bikwata ku misango egyo. Yannyonnyodde nti emisango gino gyonna mipange omusumba waabwe tagizzangako bamusibako matu ga mbuzi.\nENGERI GYE YASOBYA KU MUWALA Ainembabazi yannyonnyodde nti, yalina emyaka 15 ng’asoma mu Kashaka SS e Bushenyi ng’ali mu S3. Yali tamanyi bya basajja. Yakula ne nnyina kitaawe yafa muwere wabula nnyina ssente zaatuuka ne zibula. Agamba nti, yanoonya emirimu akole ne gibula kwe kufuna mukwano gwe eyali yajja edda e Kampala gw'amanyiiko erya Ketra eyamugamba nti, bw'atuuka ku Christian Revival Church ey’omusumba Yiga e Kawaala, ebibye bijja kuba biteredde.\nYamugamba nti asobola okumutwala n'amutegeeza nti, okumusabira mu ngeri ey’enjawulo, yalina okusasula 100,000/- era ssente zino yazisaba nnyina n'azimuwa. Agamba nti, bino byonna byaliwo emyaka etaano egiyise era Yiga yasabira abantu abawerako naye luutu ye n'etuuka.\nYagambye nti, bwe yamutuukako yamutegeeza nti yali agenda kumusabira kiro n'alagira bamutegekere ekisenge. Ku ssaawa 8:00 ez’ekiro, aba yeebase yawulira oluggi kweggula agenda okulaba nga Yiga ayingira ali mu kajoozi akeeru ka musalankwawa n’empale ennyimpi esulwamu nga yenna aswakidde n'amuvumbagira omuundi gumu.\nYagambye nti, ettaala yali eyaka nga buli kimu akiraba n'agezaako okwerwanako n'amusinza amaanyi n'amukozesa okutuuka lwe yakoowa. Agamba nti agenda okumuvaako nga yenna atonnya musaayi tasobola wadde okuyimirira nga n’obulumi awulira bungi nnyo. Enkeera Yiga yatuma abaweereza be ne bamutwalira ebyokulya wabula ng’awulira yeetamiddwa embeera.\nYagambye nti, oluvannyuma lw’okumala wiiki bbiri ku kkanisa, Yiga yamufunira abantu abaali bagenda e South Sudan n'amutegeeza nti omulimu gwe yali asabidde gwali gufunise mu katundu akamanyiddwa nga Wawu.Omuwala yagenda n’atandika okukola wabula oluvannyuma lw’emyezi ng’ena, yakimanya nti yali afunye olubuto n’akubira Yiga essimu kyokka teyamufaako. Agamba nti eyo yabeerayo emyezi 10 gye yazaalira n’omwana wabula ng’embeera mbi nnyo n’asalawo okudda e Uganda.\nYannyonnyodde nti, yazaala omwana ng’aliko obulemu ng’ebitundu by’ekyama tebiriiko bwe yagenda ku kkanisa ewa Yiga, yamugoba n’amugamba nti ye tamala gazaalazaala atyo. Agamba nti yaddayo mu kyalo ewaabwe omwana ne bamufunira abasawo abaamujjanjaba n'atereera era kati alina emyaka etaano era asoma P1.\nKyokka yalaba embeera emuyitiriddeko, kwe kusalawo okugenda ku poliisi e Kawempe mu January w’omwaka guno n'aggulawo omusango gw’okumusobyako ku fayiro GEF 18/2019.\nWabula Yiga bwe baabadde bamukunya, yabyegaanye n’ayoza ne ku mmunye ng’agamba nti, bino basumba banne abatamwagaliza, Ssennyonga ne Bujjingo be babipanga. Yasabye Ainembabazi amusonyiwe n’amugamba nti obuyambi bwonna bw'ayagala agenda kubumuwa kyokka ne Ainembabazi ng’amutunuulira amukeneka era Yiga yasuze mu kaduukulu ka poliisi.\nEBYABADDE MU KUSABA KWE YATEGESE Yiga yabadde ategese okusaba ng’asuubizza abagoberezi okubawa ku mpeta ezaavudde e South Afrika era okusaba kwatandise ku ssaawa nga 2:00 ez'ekiro ng’abantu bamanyi omusumba w'ali.\nBaabadde tebannategeera nti, omusumba baamukutte era bakira abaweereza babagumya nti Paasita ajja. Ku ssaawa nga 5:00 ez’ekiro mutabani wa Yiga yazze mu lukungaana n’ategeeza abagoberezi nti, sitaani abalumbye waliwo omukyala amaze emyaka etaano nga tebamumanyiiko n'alumiriza omusumba nti yamuzaalamu omwana. Omusumba teyeegattangako na mukyala oyo.\nYagambye nti, waliwo abantu ba miriundi esatu ababalwanyisa, omu ayagala kutwala ttivvi, omulala munnabyabufuzi n’omulala musumba w’e Bwaise ayagala kutwala ndiga. Olwabimazeeyo, okusaba we kwatabukidde abantu ne bagamba nti tebayinza kulinda kiro balumbe poliisi ekiro ekyo. Bino bakira bigenda mu maaso nga biragibwa butereevu ku ttivvi ya Yiga kyokka oluvannyuma ne bagiggyako.\nKu Lwomukaaga ku makya, baabukeerezza nkokola okulumba poliisi y’e Kawempe nga bagamba nti, bagenze kununula musumba waabwe , kyokka poliisi n'ebalemesa ne basalawo okugumba wabweru balindirire ekiddako


Bukedde Online - 'Saategedde kyankubizza masasi'\n'Saategedde kyankubizza masasi'\n'Uganda ekula naye enkulaakulana tennatuuk...\nBino byabadde Najjanankumbi wiiki ewedde ku ssaawa 8:00 ez'emisana.\nOkusinziira ku baaliwo nga bigwawo, kigambibwa nti abaserikale abaali mu ngoye ezaabulijjo nga batambulira mu mmotoka eya buyonjo baasanga Ronald Kakooza 32, ow'e Ndejje Lubugumu ku masitoowa akola obwa bbulooka bw'ettaka n'amayumba mu bitundu by'e Najjanankumbi ne bagezaako okumukwata wabula mu kulwanagana nabo ng'agezaako okubalemesa okumutwala, omuserikale omu n'amukuba amasasi okuli eryamukwasizza mu lubuto.\nBino byabadde ku Stella e Najjanankumbi ku lw'e Ntebe, okuliraana ebbaala ya Shooter.\nKakooza yakubiddwa amasasi abiri ng'erimu lyamukutte mu lubuto eddala ne limukwata mu mumiro n'atwalibwa mu ddwaaliro e Mulago gy'ajjanjabirwa.\nKakooza mu kiseera kino ayambibwako mukyala we, Justine Nakimuli yategeezezza nti ekigendererwa ky'abaserikale bano takitegeera.\nYagambye nti yali ku dduuka ng'atutte ngatto kuzikuba ddagala ng'era wano w'atera okuzikubira, abasajja babiri abaali bambadde engoye ezaabulijjo nga bamusongamu ennwe naye aba akyebuuza ekimusonzesaamu ennwe, abasajja bano kwe kutambula ne basembera we yali ayimiridde ne mukwano gwe.\n"Twali tukyali mu kwebuuza kye batwagaza, omu ku basajja n'atuboggolera nti, ‘muggyeeyo ebiboogerako,' teyatuganya na kubiggya mu nsawo n'atulagira okutuula wansi we twali tuyimiridde, omuserikale omulala we yasikirayo emmundu ekika kya baasitoola n'agiwangamu amasasi. Mu kiseera ekyo nga ntidde kwe kufubutuka nziruke okwetegula ekibabu.\nOmuserikale yalabye nziruka n'asooka akuba essasi mu bbanga kwe kuba nga ayimirira kyokka n'asigala ng'awandagaza amasasi, abiri ne gankwata erimu mu lubuto eddala mu mumiro kuba nali mpanise emikono nkyuse mutunuulidde.\nAwo we nakoma okutegeera neesanga ndi mu ddwaaliro e Mulago," Kakooza bwe yannyonnyodde.\nOmwogezi wa poliisi mu Kampala n'emiriraano, Luke Owoyesigyire, yategeezezza nti bakyagenda mu maaso n'okunoonyereza ekyavaako abaserikale okweyisa mu mbeera eno.\nYasabye aba famire ya Kakooza okugenda ku poliisi bakole sitetimenti basobole okugenda mu maaso n'ogw'okunoonyereza.\nOmubaka Kiyingi Bbosa atadde ettofaali ku kuzimba Namugongo\nKlezia zijjumbidde okuzimba Namugongo\nOmugagga wa Shell Bugoloobi atadde ettoffaali ku kuzimba Namugongo


Baibuli y'Oluganda - ENDAGAANO ENKADDE - Yeremiya 28\nYeremiya - Essuula 28\nAwo olwatuuka mu mwaka ogwa Zeddekiya kabaka wa Yuda nga kyajje atanule okufuga mu mwaka ogw'okuna mu mwezi ogw'okutaano Kananiya mutabani wa Azzuli nnabbi ow'e Gibeoni n'ayogera nange mu nnyumba ya Mukama, bakabona n'abantu bonna nga weebali, nti\n3 Emyaka ebiri emirambirira nga teginnaggwaako ndireeta nate mu kifo kino ebintu byonna eby'omu nnyumba ya Mukama Nebukadduneeza kabaka w'e Babulooni bye yaggya mu kifo kino n'abitwala e Babulooni:\n6 nnabbi Yeremiya n'ayogera nti Amina: Mukama akole bw'atyo: Mukama atuukirize ebigambo byo by'olagudde okukomyawo ebintu by'omu nnyumba ya Mukama n'abo bonna ab'obusibe okubaggya e Babulooni okubaleeta mu kifo kino.\n8 Bannabbi abansooka nze era abaakusooka ggwe edda baalagulanga eri ensi nnyingi, n'amatwale ga bakabaka amakulu, nga balagula obulwa n'obubi ne kawumpuli.\n10 Awo Kananiya nnabi n'aggya omuti ku nsingo ya nnabbi Yeremiya n'agumenya.\n11 Awo Kananiya n'ayogera abantu bonna nga weebali nti Bw'ati bw'ayogera Mukama nti Era bwe ntyo bwe ndimenya n'ekikoligo kya Nebukadduneeza kabaka w'e Babulooni nga nkiggya ku nsingo y'amawanga gonna, emyaka ebiri emirambirira nga teginnaggwaako. Awo nnabbi Yeremiya ne yeddirayo.\n12 Awo ekigambo kya Mukama ne kiryoka kijjira Yeremiya, Kananiya nnabbi ng'amaze okumenya omuti ku nsingo ya nnabbi Yeremiya, nga kyogera\n13 nti Genda obuulire Kananiya nti Bw'ati bw'ayogera Mukama nti Omenye ekikoligo eky'emiti, naye olikola ekikoligo eky'ebyuma okudda mu kifo kyakyo.


Bukedde Online - Omuyimbi Qute Kaye bamuggalidde lwa kubba kataala ku mmotoka\nOmuyimbi Qute Kaye bamuggalidde lwa kubba kataala ku mmotoka\nNakisekka eyawambibwa abazigu n'attibwa aziikiddwa:...\nBawambye omuwala omulala e Kasangati ne basaba...\nOmuyimbi Qute Kaye Kaye eyayimba 'Gundeeze' asimattuse okugajambulwa abatuuze e Bugesa oluvannyuma lw'okumukwata lubona ng'asumulula amataala g'emmtoka etali yiye.\nCute Kaye n'obutaala bw'abadde asumuludde ku mmotoka\nOMUYIMBI Qute Kaye (Brian Ivan Kaye) eyacaaka ennyo olw’ennyimba okuli; 'Ginkeese' (emikwano), ‘Gwe ndoota’ n’endala ensi emunyize! Bamukutte lubona ng’abba obutaala ku mmotoka ya Jackson Musisi omutuuze e Busega.\nWabula Poliisi eyayanguye okutuuka mu kifo kino ye yamutakkuluzza ku batuuze abaabadde bataamye obugo.\nOkusinziira ku sitatimenti Musisi gye yakoze ku poliisi y’e Busega gye yaggudde omusango oguli ku fayiro nnamba SD:04/24/05/2018, Musisi agamba nti, Qute Kaye yawalampye ekikomera kye mu kiro ekyakeesezza Olwokuna n'agwa munda.\nMusisi yawulidde akagombe ke yassa mu mmotoka okumulabula ku babbi nga kavuga.\nYawawamuse n'alingiza ebweru ng’alaba omusajja ng’ali ku mmotoka ye nnamba UBA 482K asumulula amataala.\nQute Kaye bwe yategedde nti, bamulabye n'abuuka ekikomera okudduka kyokka Musisi ng’ayambibwako banne baamuwondedde nga bwe bakuba enduulu eyazuukusizza abantu abalala ne bamukwata. Baagenze okwetegereza nga ye Qute Kaye.\nWano omu ku batuuze yakubidde poliisi essimu kubanga abatuuze baabadde batandise okumukuba obubi.\nMuhamadi Byansi atwala poliisi y’e Nateete, yakakasiza okukwatibwa kwa Qute Kaye era yalagidde aggyibwe ku poliisi y’e Busega we baasoose okumusibira okutwalibwa ku poliisi y’e Nateete ng’okunoonyereza bwe kugenda mu maaso.\nQute Kaye abadde amaze ebbanga ng’ebintu tebimutambulira bulungi era gye buvuddeko yagenda ewa Paasita Robert Kayanja ku Lubaga Miracle Centre Cathederal ne bamusabira n'ategeeza nti alokose era yeenenyezza ebibi bye.\nQute Kaye ng'ali ku Poliisi e Nateete\nMusisi nnannyini mmotoka eyabbiddwaako amataala\nEmmotoka Cute Kaye gy'asumuluddeko obutaala\nLoole etomedde takisi omuli n’abayizi abawummudde


AMAZIGA! Omwana myaka 3 attiddwa, akabina n'ebitundu by'ekyama bitwaliddwa, 3 bakwattiddwa - Galaxy FM 100.2AMAZIGA! Omwana myaka 3 attiddwa, akabina n'ebitundu by'ekyama bitwaliddwa, 3 bakwattiddwa - Galaxy FM 100.2\nAkabina n’ebitundu by’ekyama bitwaliddwa, naye ddala ki ekiri mu bantu!\nPoliisi ekutte abantu basatu (3) ku ttemu eryakoleddwa ku mwana myaka 3 e Kikandwa mu disitulikiti y’e Kiboga.\nOmwana Katongole Charles yazuuliddwa ng’attiddwa ekyalese abazadde Ronald Kasibante ne Betty Tulina nga basobeddwa eka ne mu kibira.\nOmwana yabula akawungeezi k’olunnaku olwa Mmande, era Poliisi olwayitiddwa, kwe kuleeta embwa ezikonga olusu.\nEmbwa, zakulembedde abasirikale okutuusa omwana we bamuttidde, nga nengoye ze, zisuuliddwa zonna zijjudde omusaayi.\nOluvanyuma, embwa zaatutte abasirikale eri omutuuze Kintu ku kyalo Ddabiriza era yenna yasangiddwa ng’ajjudde omusaayi.\nOmwana yazuuliddwa mu lutobazi lwe Kanoga nga yattiddwa dda era nga asaliddwako ebitundu by’ekyama, amatu n’akabina.\nWabula Racheal Kawala, omwogezi wa Poliisi mu bitundu bye Wamala agambye nti Poliisi ekutte abantu basatu (3) okuyambako mu kunoonyereza nga n’omusajja Kintu bagenda kumutwala mu ddwaaliro okumwekebejja obwongo n’okuzuula ekyamuwaliriza okutta omwana omuto.\nAte omulambo gw’omwana, gwatwaliddwa mu ddwaaliro ekkulu e Kiboga okwongera okwekebejjebwa.\nKawala agumizza abatuuze okusigala nga bakakamu nga Poliisi egenda kukola kyonna ekisoboka abantu bonna abenyigidde mu ttemu, batwalibwe mu mbuga z’amateeka ku misango gy’okutta omuntu.\nGavumenti mu ggwanga erya South Sudan erangiridde nti amassomero gonna omuli n’amatendekero agawaggulu, gakuddamu okuggulawo, okusomesa abayizi b’eggwanga okuva nga 3, omwezi ogujja Ogwokutaano.\nAbayizi bakulungudde omwana mulamba nga bali waka wakati mu kulwanyisa Covid-19.\nAbayizi abali mu mwaka ogusembayo, abali mu kibiina eky’omusanvu (P7) ne ‘secondary’, bakkirizibwa dda okudda ku massomero mu October 2020, okubatekateeka okutuula ebigezo byabwe.\nOkusinzira kw’amyuka omukulembeze w’eggwanga Cluster Hussein Akol, akakiiko akali ku ddimu ly’okulwanyisa Covid-19, kalaze nti Covid ayongedde okukendera mu ggwanga nga ye ssaawa, bayizi bonna okudda ku massomero.\nAte Minisita w’ebyenjigiriza Awut Deng, agambye nti amasomero galagiddwa okuwa abayizi n’abasomesa sanitayiza, Masiki, okwetangira okulwala nga bazeeyo ku massomero.\nSouth Sudan yakazuula abantu 10,486 abalwadde, yakafiisa abantu 114, 10250 basiibuddwa nga bafunye obujanjabi nga ddwaaliro, basigaza abalwadde 122.


Bukedde Online - Ebintu 7 emizannyo gye bifunye mu myaka 19 egy'Amatikkira ga Kabaka\nEbintu 7 emizannyo gye bifunye mu myaka 19 egy'Amatikkira ga Kabaka\nNatan akeesezza Blick mu ddigi\nDIEGO KIIZA: Ze nnateebedde Yanga nja kuzi...\nAdded 31st July 2012\nLEERO Ssaabasajja lw’aweza emyaka 19 bukya atuuzibwa ku namulondo mu 1993.\nMINISITULE y’emizannyo mu bwakabaka bwa Buganda buli mwaka efubye okulaba ng’ekuuma omutindo gw’emipiira gy’Ebika\nOkuva lwe gyaddamu okutojjera mu 1987, emipiira egyo gibadde gizannyibwa buli mwaka mu kubaka n’omupiira ogw’ebigere era nga Ssaabasajja abadde asiima okugiggulawo n’okugiggalawo.\nEmipiira gy’ebika omwaka guno, gyagguddwaawo nga July 23 mu kisaawe e Nakivubo ng’ebika 42 bye byagyetabyemu.\nMu 2004, Beene yasiima okutongoza emipiira gy’Amasaza egiyinda buli mwaka nga giwakanirwa amasaza ga Buganda 18 mu nkola ey’okukyaliragana.\nGino gikoze kinene okukumaakuma abantu ba Ssaabasajja mu masaza agenjawulo ssaako okuvaamu abazannyi abatuuse ne ku ttiimu z’eggwanga ezenjawulo. Gyetabwamu abantu bonna awatali kusosola mu ggwanga. Buluuli be balina ekikopo kino bwe baakuba Bulemeezi (2-1) ku fayinolo.\nEMIZANNYO MU MASOMERO:\nAmasomero ga siniya gavuganya ku Buganda Cup mu mupiira ogw’ebigere, okubaka (abawala). Mu masomero ga pulayimale, abalenzi bawakanira Kabaka Cup ate okubaka mu bawala, ne bawakanira Nabagereka Cup. Bino bitegekebwa buli mwaka.\nEbintu 7 emizannyo gye bifunye mu myaka 19 egy’Amatikkira ga Kabaka Okuddukanya obulungi emizannyo, waliwo obukiiko\nobwateekebwawo okuyamba ku minisitule y’emizannyo okugitwala mu maaso.\nMuno mulimu; Bika Football Committee (kategeka mipiira gya bika), Masaza Football Committee (kategeka mipiira gy’Amasaza), Buganda Schools Sports Council (kategeka mizannyo gy’amasomero), akakiiko akategeka empaka z’amaato n’obukiiko obulala. Buno bukoze nnyo okukwatirako minisitule y’emizannyo mu kutumbula emizannyo egyenjawulo.\nOlubiri lwa Beene e Mmengo, lukozesebwa okuvugiramu mmotoka ne pikipiki z’empaka. Kino tekikomye kuganyula bavuzi wabula n’abawagizi buli mulundi abajjumbira okugenda balabe abavuzi baabwe bwe babonga ebyuma.\nNakyo kya kwenyumiriza eri Obwakabaka bwa Buganda mu myaka 19 egy’Amatikkira. Abasajja n’abazaana ba Kabaka bangi bakung’aanira ku mbuga ekigwo gye kibeera okulaba ku bamegganyi baabwe. Abaami b’amasaza agaba gavuganya nabo tebalutumirwa mwana.\nEMISINDE: Embiro za Buganda\nRoad Race ezitegekebwa Obwakabaka buli mwaka, gyongedde okussaawo obumu mu bwakabaka. Gino gisimbula mu Lubiri era gyetwabwamu abawagizi bangi. Ng’oggyeeko\nEmizannyo mikulu nnyo mu Buganda kuba bitumbudde ebitone by’abavubuka bangi nga n’abasinga mwe bafunye ettutumu naddala mu mipiira gy’ebika n’amasaza.\nSOLOME NAKIRIDDE (ewa Bakuli):\nEmizannyo gisaanye okuteekebwa ku mwanjo mu Buganda kuba kye kimu ku bitumbudde abavubuka ate si mu Buganda yokka. ekyo, ne baminisita ba Kabaka abakulemberwamu Katikkiro Ying. J.B Walusimbi nabo beetaba mu misinde gino.\nMu kutumbula omutindo gw’abatendesi ne baddiifi ri b’omupiira bangi batendekeddwa okuyitira mu ofi isi ya Katikkiro nga batendekebwa abakugu okuva mu Bungereza abakulemberwa Munnayuganda Steven Sempasa.\n1. Ebbula lya ssente: Lisannyalazza emizannyo mingi okusinziira ku minisita Herbert Ssemakula. Agamba nti emizannyo gyetaaga ssente nnyingi oluusi ezitafunika. Kino oluuusi kikosa empaka ezandizannyiddwa ne zisazibwamu oba oluusi ne zirwawo okutandika.\n2. ‘Ekitundabisaawe’: Mu Buganda kumpi buli kyalo n’essomero byalinanga ekisaawe ekyalyo. Kino kyayambanga abantu okwenyigira mu mizannyo egyenjawulo mu budde we baayagaliranga. Wabula olw’abagagga abazze bagula ettaka, ebisaawe bingi birugendeddemu.\n3. Ebikozesebwa ebirala mu mizannyo nabyo bya kkekwa ng’abantu ba Ssaabasajja bangi bakaluubirirwa okubaako emizannyo gye bazannya kuba tebalina bikozesebwa okuliemipiira, emijoozi, ebikozesebwa mu bikonde n’emizannyo emirala.\n4. Buganda tennafuna bikozesebwa mu kukuuma bwino w’abazannyi (Data Base). Minisita Ssemakula agamba nti tebalina aleeta nkulaakulana mu mizannyo.\n“Tuwagira nnyo emizannyo naddala mu baana abato kubanga gwe musingi gwa Buganda ne Uganda yonna naye kizibu okubalondoola ne tumanya we batuuse nga bakuze,” minisita bwe yategeezza.\nOkutwalira awamu mu myaka 19, egy’Amatikkira ga Kabaka, emizannyo gigezezzaako okuwagirwa naye ebbula ly’ensimbi gwe muziziko ogusinga okulemesa enkulaakunya yaago.\nEbintu 7 emizannyo gye bifunye mu myaka 19 egy’Amatikkira ga Kabaka\nBuluuli yeetisse emizannyo gya Buganda mu 2011\nKabaka akubirizza abantu okwekebeza obulwadde bwa Nnalubiri


Abasibe bali bubi; Kadaga alagidde akakiiko ke ddembe ly'obuntu okunonyereza ku kkomera lye kitalya - Watchdog Uganda\nOmuba Francis Zaake ku kkono ne Rebecca Kdaga omukubiriza w'olukiiko lwe Ggwanga olukulu\nOMUKUBIRIZA w’olukiiko lwe Ggwanga olukulu Rebecca Alitwala Kadaga alagidde mbagirawo akakiiko ka Palimennti akakola ku nsonga ze ddembe ly’obuntu kagenda mu kkomera e Kitalya kanonyereze ku bigambibwa nti eno abasibe abatwalibwayo batulugunyizibwa bya nsusso.\nKadaga okutuuka ku kino kyadiridde omubaka wa Mityana Munisipalite Francis Zaake okutegeeza Palimenti ku lw’okubiri nti ekiri e Kitalya kizibu nnyo nga abawagizi be kibiina kya National Unity Platform abaasibibwa mu kkomera elyo abasinga baatulugunyizibwa bya nsusso era nga n’abamu mu kiseera kino balwadde, nti kyokka ekyenyamiza baaganibwa n’okufuna obujjanjabi.\nAgamba nti bwe yali agenzeeyo okubaako abasibe baakyalira abakulira ekkomera lino baasooka ne bamumma omukisa okulaba ku bantu be, nti kyokka oluvanyuma lwe bbanga eddene nga alinze baamala ne bamuggulira.\nEno yasangayo abantu bangi nga balwadde ddala, abalala nga balina ebiwundu eby’amaanyi nga kwotadde n’okulumwa emigongo egisibuka ku kutulugunyizibwa okuli mu kkomera elyo.\n“Abasibe bantegezezza mbogerereyo eri Palimenti nti bali mu mbeera mbi nnyo nti era abalwadde buli lwe basaba eddagala, babawa bukerenda buweweza ku bulumi sso ssi kubajjanjabira ddala” Zaake bwe yategezezza.\nMu kwanukula Sipiika Kadaga yalagidde akakiiko ke ddembe ly’obuntu akakulirwa omubaka omukyala owa Buvuma Jenifer Nantume Egunyu okugenda bunnambiro mu kkomera lino bazuule ekituufu ekiriyo, oluvanyuma bamuwe alipoota ku nsonga eno.\nBino we bigidde nga n’eyawangula ku kifo ky’obubaka mu kitundu kya Kawempe North Muhamad Segiriinya yatwaliddwa mu ggwanga lya Kenya okwongera okwekebejjebwa nga kigambibwa nti yatuulugunyizibwa nnyo mu kiseera kye yaggalirwa mu kkomera lye Kitalya.\nSpice Diana: Why Tanzanians don’t play Ugandan music\nSpice Diana: Why Tanzanians don't play Ugandan music


Enkyukakyuka Sinziggu Eyokutambula Nga Abantu Beegolodde, Oba Lwaki Abantu Batambulira Ku Magulu – Jalada Africa\nNazzikuno, abantu batambuzanga magulu na mikono ng’ ebitonde ebirala ebitambulira ku magulu n’emikono. Abantu balina obwangu okusukuluma ku wakayima, engo, oba envvubu. Amagulu, n’emikono byabantu byali biliraninganye okusingako bwekyali eri ebitundu byona ebyomubiri: ennyingo zabwo zaali zikwatagana: ebibegabega, amakudde; obukokola , amavivi; obukongovule, ne nyingo zebibatu; ebigere, emikono, nga buli ludda lukomekereza n’ebugere, n’engalo taano, n’enjala ku buli kebigere byarina enfanana mu kwelirana okuva kukigere ekinene n’enamagalo okutuuka ku kagere akatono ne naswi. Ebiseera ebyo namagalo yali eriraniganide ddala engalo endala nga ekigere ekisajja. Amagulu n’emikono byeyita nga byaluganda.\nByeyambanga okutambuza omubiri buli we gwaba gwagala okugenda; ku madduka, okuwalampa emiti n’ensozi, wonna wegwayagalanga okugenda. Ne mu mazzi, byakolagananga okuyamba omubiri okuseyeya, okuwuga n’okubbiira. Byateesanga mu ngeri ya dimokulasiya, era byalina obwenkanya mu nkolagana yabyo. Byeyambisa nga n’obusobozi bw’e bitundu ebilara ebyomubiri, gaamba amalobozi gomumwa, okuwulira kwamatu, okuwunyiriza kwenyindo, n’okulaba kwamaaso.\nEnkolagana yabyo etalimu yadde enkenyera yaletera ebituntu ebilara obujja. Era byekkanya nga okwazika obusobozi bwabyo eri ab’oluganda bano. Obujja bwabiziba amaaso, olwokuba nga amagulu, n’emikono byabitambuza nga mu bifo ebyenjawulo.\nOlulimu, ne lwewola ondowoza y’obwongo, era ne lugiteeka mu nkola mu bunambiro. Lwatandika okwewunya wa obusobozi bw’amagulu n’emukono gyebuva, era ani yali asinga amanyi. Aboluganda banno, olulimi, n’obwongo, abaali bataafaayo kumanya busobozi bwabwe, na ki kyebaali balina kati nno beewola eddobosi okuva ku mumwa era n’ebatandika okugamba mbu baali ba mugaso eri omubiri okussukuluma ku bitundu ebirara. Kino kyabaletera okwewaana ku ani asinga okusikiriza; emikono gyewaanisa nga engalo zaagyo empanvu, nga ate eno bwe gyirangira ebugere okubeera obumpi nga ate bunene. Obutakiriza kumegebwa, obugere n’ebuzza omuliro, nebunenya engalo okulumya aboluganda. Kino kyamala akabanga, n’olusi okuteteganya obusobozi bwabyo okukola obulungi. Kino kyabaletera okulwanira obuyinza, era ne bibuuza ku bitundu ebirara ku kutabagana.\nLwali lulimi olwateesa okuvuganya. Bonna bakiriza nti endowoza yali nsufu, wabula ki ekyali kigenda okukolebwa? Abamu bateesa kiggo- okuggulu, n’emikono bameggane. Abamu bateesa omuzannyo gwokulwanyisa ebisso, okukyanga ekintu kyonna n’engalo, gaamba obupiira obutono, embiro, oba okuzannya emizannyo nga kyesi oba kyekaazi, naye nga omu talina kweyisa bubi eri omulala. Nga lumazze nera okwewola ekirowoozo okuva ku bwongo, olulimi lwaleeta ekiteeso ekijja okugonjoola ensonga mu bwangu. Buli kitundu ky’omubiri kyali kirina okuletayo ekirowoozo ky’okuvuganya. Emikono n’emagulu nebikiriza.\nOkuvugannya kwabaawo mu kibira, kumpi n’omugga nga baalina okukisaawa. Byona ebitundu byali birina okufaayo okukakasa nti omubiri tegutusibwako bulabe bwona. Amaaso galaba nga awali obulabe byona okuva okumpi n’ewala; amattu getegekera okuwulira eddoboozi lyonna okuva okumpi n’ewala; ennyindo yawunnyirizanga olussu lwonna, amaaso gelutasobodde kwetegereza, n’amattu gegataasobodde kwenganga; anti olulimu lwali lwetegeffu okulekanira waggulu obulabe.\nEmpewo yatambuza amawulire g’okuvuganya kuno mu buli kanyomero k’ekibira, omugga, ne mu bbanga. Ebisolo bye byasooka okukungana. Ebinene bingi nga bisitudde amattabi okulaga nti bijja mu ddembe. Kwali kukungaana kw’Engo, emmondo, empologoma, enkula, empisi, enjovu, entugga, engamiya, ente ezzamayembe amawanvu, n’Embogo, omusonso, n’Emesse. Mu byomu mazzi, envubu, ebyenyanja, gonya, byasasanya amawulire mu mambuka ne mu mabbali g’omugga, nebirekera ekitundu ekirala ekyomugga eri ebirala. Mu bitambuza amagulu abiiri mwalimu; maaya, enkoffu, ennyonyi muzinge, byayanjala ebiwaawaatiro byabyo mu sanyu; ebinyonyi by’ewujjulira nga ku miti; enyanyagizze zaayimba nga buli kadde. Nabbubi, ensiringanyi, eggongolo, kamwaka, ne byavulira ku ttaka oba waggulu ku mitti. Nawoolovu, yatambula mu bubba, mu kwegendereza ng’atwala obudde bwe, ng’eno omunya bwegudda eno neri, nga tegukalira mu kifo kimu. Enkima, enkobe, n’ezzike byabuka okuva ku ttabi limu okudda ku ddala. Era n’emitti, n’ensiko, byewuuba mpola okuva ku ludda olumu okudda ku lulala nga bivvunnama, olwo nebilyooka biyimirira mu mpalo.\nOmumwa gwagulawo okuvugannya n’oluyimba.\nKino tukikola kuba basanyuffu\nTuvva mu butonde bwebumu\nEmikono n’amagulu byalayira okukiriza ebinaava mu kuvugannya mu ddembe; awataali kuyomba, kutiisatiisa oba kwabululira, oba okwekalakaasa.\nEmikono gyegyasooka okuyisa okuvuganya: gyasuula olukku ku ttaka. Okuggulu kwaali kwakulondawo olukku, kulukasuke; kino okuggulu kwali kwekulina okwesalirawo oba kwali kwa kukozesa kkono, ddyo, oba byombi. Amagulu abiiri gano gaali gasobola okwebuzagannyako obudde bwona mu kuvugannya kuno, era nga gasobola okukozessa obugere mu bumu oba kinoomu, mu ngeri yonna okutukiriza ekirubirirwa. Amagulu, wamu n’obugere, byagezaako okukyusa olukku, okulusindika, byagezaako okukolera awamu, naye byali tebisobola ku lulonda bulungi, anti bwekyatuuka ku kulusetula, ekinene ennyo kyebyasobola kwe ku lusamba okusobola okulusetula akabanga akatono. Bwezalaba kino, engalo zewoola eddobozi okuva ku mumwa, ne ziseka nnyo. Emikono, n’egisimba okuvuganya mu mpaka z’o bwanalulungi, ngabwegyolesa obutono bwagyo, era engalo ne zironda olukku. Zalusuula mu kibira. Emikono gyegombesa abavuganya, n’abalabi. Gyayolesa n’obusobozi obulala: engalo za londa amayinja mu ccere, zayingiza wuzzi mu mpiso; zaakola obigali obitono ennyo okumbulizaako enku ezizitowa; gyakola amafumu ne gigakasuka wala ddala, ebikorwa obugere bwebwaloota ng’obuloosi okukola. Amagulu gatulanga awo ne gewuunya obusobozi bw’emikono. Abalabi, bakuba engalo mukwegombesa emikono, kino kyanyiiza nnyo amagulu. Naye gaali ssi gakunyigirwa mu ttooke bwegatyo newankubadde gaali gatudde ngera manakuwavu, ng’enno obugere bwe bukuba obufanaanyi obwetolodde mu musennyu, nga gagezaako okuyiya engeri gyeganawangulamu okuvuganya kuno.\nEssaawa yamagulu n’obugere okuvuggannya yamala n’etuuka. Ekyabyo byagamba kyali kyangu. Emikono gyalina okutambuza omubiri okuva mu kifo kimu okutuuka mu kilala. Engalo zalowooza nga okuvuganya kwemikono bwe kwali kwabussiru. Kino kyaali kinyuma okulaba, anti omubiri gwavunikibwa, nga omutwe guli wansi, amagulu waggulu. Ebibattu byaali ku ttaka; amaaso nga gaziyiziddwa, era nga n’obusobozi bwago okulaba bwali bukoma awo kumpi nnyo; enfuufu yali eyingira enyindo, negiretera okwasimula; amagulu n’ebigere nga biri mu bbanga, abalabi, n’ebalekanira waggulu, era n’ebayimba mungeri ezanyirira.\nNaye, essira byaliteeka ku mikono. Ebitundu, ebbanga ettono emabegga ebibadde by’oleesa obusobozi obw’ekittalo, byali tebisobola kusetukka yadde akatono. Enta ntono, emikono negitandika okukaaba mu bulumi, nga gizunga, gikankana, era negireka omubiri, neguggwa. Gyawummulamu, neera negigezaako omulundi omulala. Ku luno gyagezaako okugaziya engalo okusobola okugumira ku ttaka, naye namagalo zzoka zezasobola. Gyagezaako enkola endala, naye kino kyaganibwa kubanga okukitukiliza kyaali kyetagisa n’amagulu.\nKaali kaseera ka bugere kuseka. Byewola ku mumwa eddobozi essagya, buleme kuseka nga engalo ezzasese nga enkwaale. Bwegyawulira okunyomebwa, emikono gyanyiga nnyo, era gyagezaako omulundi gumu ogusembayo okutambuza omubiri. Neera tegyasobola kugutambuzako yadde. Mubukoowu, emikono, n’engalo byakivaako. Amagulu gasanyuka nnyo okwolesa obusobozi, n’amanyi gyago. Gaakuma obudde, gadduka, gabuuka, okumpi, n’ewagulu, nga tegalese mubiri kuggwa. Abalabi bakubira ebigere ku ttaka mu kusanyukirako ebigere. Emikono gyawanikibwa okuwakanya akasanyo kano, nga belabidde ekyo kyebatandika.\nNaye ebitundu byona, nga ogaseeko n’abalabi, byalina ekintu ekitali kyabuligyo kyebyalaba ku mikono: Namagalo, eyagazziwa nga emikono gigezaako okutambuza omubiri, yasigala eyawukanye ku ngalo zinayo. Ebitundu ebirara nga bwebavuganya byali binatera okuddamu okuseka ante era ne bilaba ekintu ekilala; ekitali ku kulemererwa kwa namagalo okusobozesa e’mikono okukola obulungi, nga kigisobozesa okufuna n’okubeera n’amanyi. Kino kyali ki? Obulemu obwakyusibwa okufuna amanyi!\nOlukungana lw’okusalawo wakati w’ebitundu byomubiri, okulonda asinze kwatwala enaku taano, okufananako, n’obungi bwebugere, n’engalo ezziri ku buli ludda olumu olwekigere, n’omukono. Newankubadde byagezaako, byalemelerwa okulangirira omuwanguzi; buli ludda lwasukuluma mwekyo kyerwali lusobola okukola; Tewali lwali luyinza kubawo awatali lune. Awo endowoza y’obukenkufu yabawo: ye e’kikyo omubiri gyegwali, byona byebuuza, era nebikizuula nti omubiri gwali byo byona; buli kimu kyaliwo kulwa kinewakyo. Buli kitundu ky’omubiri kyali kilina okukola obulungi, okusobozesa byona okukola obulungi.\nNaye okwewala okuvuganya mu biseera by’omumaaso, n’okwewala okuyingirira obuvunanyizibwa bwebitundu ebirala, kyasalibwawo nti buli kitundu ekiwanirira omubiri kyalina okutambula nga kyegolodde, ebigere nga binywevu ku ttaka n’emikono waggulu mu bbanga. Omubiri gwasanyukira ekyasalwawo, naye kwalina okuleka abaana abaweere okutambuza e’mikono obutelabira nsibuko yabwe. Bagabana obuvunanyizibwa, amagulu galina okutambuza omubiri, naye bwegutuka gyegulaga, emikono nga gikola emirimu gyona egyetagisibwa, nokusitula obutebe. Amagulu mu kusitula ebizito, emikono gyakozesa nga obusobozi bwagyo okukozesa obutonde, okukakasa nti emmere etuuka eri omumwa, amannyo gasobole okugigaya, bwegaba gamaze gagisindike eri omumiro etuuke mu lubuto. Olubuto lusengegye obulungi ebiri mu mmere, lugisindike mu kisaawo kya sebuusa, awo eryoke egabanyizibwe okusasana omubiri gwona. Olwo omubiro gutwale buli kikozeseddwa mu kifo ekya kazambi, eyo evunde mu nimiro oba ezzikibwe mu ttaka ligimuke. Ebimera bikula mangu, nebimera ebibala; emikono ne gibinoga, negibiteeka mu kamwa. Ha, kwekwetolola kwomulamu.\nEra, ebyemizannyo, n’ebinnyumo bya gabanyizibwa: okuyimba, okuseka, n’okwogera byalekebwa omumwa; okudduka, okuzannya omupira, byalekebwa maggulu; okuzannya ensero kwalekebwa mikono, okugyako nti amagulu galina okudduka. Bwekijja ku mbiro, amagulu galyawo kumpi buli kanyomero. Okugabana obuvunanyizibwa buno kyawa omubiri amagezi, okussukuluma kubisolo ebinene ku biki byegusobola okukola, mu bungi, n’omutindo.\nWabula, ebitundu byomubiri ne bikizzula nti, entegeka yabyo yali eyinga okuzaala enkayana. Omutwe okubera waggulu, kyandi gulowoozesa nti gwa kitalo okusinga ebigere ebirinya ku ttaka, era nti gwe mukama gwebitundu byona wansi. Bateesa nti bwekijja ku manyi, omutwe, nabuli kimu kyonna wansi wagwo byali byenkanankana. Kino okukitanya, ebitundu ebirala byakakasa nti ekitundu kyona ekyomubiri bwekiba kilumizibwa omutwe nagwo guwulira obwo obulumi. N’ebirabula omumwa nti bwegugamba nti, kino ekyange oba ekyo, kiba kitegeza mubiri gwona naye so si nga gwo kinoomu.\nMu mubiri gwaffe\nbuli omu alabirira munne\nFfe ku lwaffe\nBli omu alabirila munne\nOlulimi lw’eddobozzi lyaffe\nMpanirira nange nja ku kuwanirira\nTukuma emibiri gyaffe nga milamu\nObulungi buli mu kwegatta\nAwamu tusobola okukola\nKu lwomibiri emiramu\nObuumi lye lyanyi\nLuno lwe lwafuka oluyimba ly’omubiri gwonna. N’olwaleero omubiri guluyimba era kino kyekiraga enjawulo wakati w’abantu n’ebisolo, oba obyo ebyalwanyissa enkyukanyuka sinzigu oyokutambula nga byegolodde.\nNewankubadde byalaba ekyaberawo, ebisolo ebitambuza amagulu ana, byagana enkyukakyuka eno. Emulimu gw’okuyimba gwali tegukola makulu. Omumwa gwakolebwa kulya si kuyimba. Byatondawo ekibina kyobutonde ekya sitakange, era n’ebiremera ku butonde bwabyo obutakyusa mu neyisa yabyo.\nAbantu bwebayigira ku nkolagana y’ebitundu by’omubiri, bakola bulungi; naye, bwebiraba omubiri n’omutwe ngabirwanagana, omu nga ali waggulu wa munne, biba byefananyiriza ebisolo ebyagana enkyukakyuka sinziggu.


Bukedde Online - Ababaka balagidde ebikwekweto ku Kony bigende mu maaso\nAbabaka balagidde ebikwekweto ku Kony bigende mu maaso\nTetwagala bamusigansimbi baavu kweyongera ku mugugu gw'abo be tulina wano - Museveni\nBannayuganda abakolera e Juba boolekedde o...\nAKAKIIKO ka Paalamenti akavunaanyizibwa ku byokwerinda kategeezezza nti amagye ga UPDF gaakugenda mu maaso n'okukola ebikwekweto by'okuyigga kyewaggula Joseph Kony mu Central African Republic nti kubanga tewali yali agayimirizza.\nAbabaka bino baabitegeezezza omubaka w'ekibiina ky'obwa nnakyewa ekya 'Invisible Children' ,Jolly Grace A. Okot, eyabasisinkanye mu Paalemti ku Lwokusatu.\nAbabaka baagambye nti tebamanyisibwako nti amagye ga Uganda gaali gategeezeddwa mu butongole okuyimiriza ebikwekweto bye gakola mu Central African Republic nga gayigga kyewaggula Joseph kony anoonyezebwa kkooti y'ensi yonna olw'okukola ebikolobero.\nBagambye nti bo kye bamanyi nti ekibinja kya UPDF kiri wamu n'ebibinja ebirala omuli ekya SPLA okuva mu South Sudan, eky'amagye ga gavumenti ya DR. Congo wansi w'omukago gwa Africa, nti era n'amagye ga C.A.R. gaaliko naye ne gabivaamu ng'olutalo olw'omunda lunyinyintidde olwaggyako Pulezidenti Francois Bonzize.\nBaajulizza abakungu b'ebitongole by'ensi yonna omuli eky'amawanga amagatte n'omukago gwa Afrika, abaabdde mu kafubo wiiki ewedde ne baminisita; Sam Kuteesa ow'ensonga ez'ebweru, ne Dr. Crispus Kiyonga ow'ebyokwerinda, ne bakkiriza nti UPDF egenda mu maaso n'ebikwekweto bino.\nAbayeekera ab;'akawamba obuyinza mu C.A.R. be baali balagidde amagye amagwira gonna gaveeyo, naye bwe baabadde mu kafubo n'abakulembeze b'mu masekkati ga Afirika mu kibuga Ndjamena ekya Chad ne balagirwea okussa mu nkola ebibadde bikolebwa gavumenti ennaanule omuli n'okuyigga kyewaggula kony.\nBakutte Anywa e Zzana\n'Lwaki omugagga gwe twasaddaaka naye omukazi n'omwana e Mbarara akyalya butaala?'\nOmugagga wâ€™e Kibuye agenze Luzira lwa bbanja


BISOME MU Afrikaans Albanian Amharic Armenian Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luswayiri Luswayiri (Congo) Luvale Luwalabu Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nBayibuli yamalirizibwa okuwandiikibwa emyaka nga 2,000 emabega. Okuva olwo wabaddewo ebitabo ebirala bingi ebizze biwandiikibwa naye ne biva ku mulembe oba ne bisaanawo. Naye si bwe kibadde ku Bayibuli. Lowooza ku bino wammanga.\nWabaddewo abantu bangi ab’amaanyi abafubye okulaba nti Bayibuli esaanawo. Ng’ekyokulabirako, ekitabo ekiyitibwa An Introduction to the Medieval Bible kigamba nti wakati w’ekyasa ekya 13 ne 15, mu nsi ezimu omuli abantu abangi abeeyita Abakristaayo, “kyali kitwalibwa ng’ekivve okusoma oba okubeera ne Bayibuli eri mu lulimi lwonna olwogerwa abantu aba bulijjo.” Abantu abavvuunulanga Bayibuli mu nnimi ezoogerwa abantu aba bulijjo oba abo abaakubirizanga abantu okusoma Bayibuli baateekanga obulamu bwabwe mu kabi era abamu battibwa.\nWadde nga Bayibuli ebadde n’abalabe bangi, kye kitabo ekisinze okusaasaana mu bantu mu byafaayo byonna. Bayibuli ng’obuwumbi butaano ze zaakakubibwa mu nnimi ezisukka mu 2,800. Mu butuufu, Bayibuli eyawukana nnyo ku bitabo ebirala, gamba ng’eby’obufirosoofo, ebya ssaayansi, n’ebirala, ebitasaasaana nnyo mu bantu era ebiva amangu ku mulembe.\nBayibuli ekoze kinene nnyo mu kukuuma ennimi ezimu mw’evvuunuddwa era n’okuyamba ennimi ezimu okukula. Enzivvuunula ya Bayibuli eya Martin Luther ey’Olugirimaani yakola kinene nnyo mu kuzimba olulimi Olugirimaani. Kigambibwa nti enzivuunula ya Bayibuli eyitibwa King James eyasooka “eyinza okuba nga kye kitabo ekikyasinzeeyo okuyamba mu kuzimba” olulimi Olungereza.\nBayibuli “erina kinene nnyo ky’ekoze ku mbeera z’abantu b’omu Bulaaya n’Amerika, ku nzikiriza n’empisa zaabwe, ku bitabo byabwe, ku mateeka gaabwe, ku by’obufuzi byabwe, ne ku bintu ebirala bingi.”—The Oxford Encyclopedia of the Books of the Bible.\nEbyo bye bimu ku bintu ebifuula Bayibuli okuba ekitabo eky’enjawulo ennyo. Naye lwaki abantu bangi bettanira Bayibuli? Lwaki abantu bangi batadde obulamu bwabwe mu kabi olwa Bayibuli? Ezimu ku nsonga lwaki kiri kityo ze zino: Bayibuli erimu amagezi amalungi agatuyamba okumanya engeri y’okweyisaamu n’okufuna enkolagana ennungi ne Katonda. Bayibuli era etuyamba okumanya ensonga lwaki abantu babonaabona. Ate era Bayibuli esuubiza nti ebizibu byonna bijja kuggwaawo era n’eraga n’engeri gye bijja okuggwaawo.\nBayibuli erimu ebitabo 66 era yawandiikibwa mu bbanga lya myaka nga 1,600.\nKatonda yakozesa abantu nga 40 okuwandiika Bayibuli, nga mu bano mwalimu abalimi, abavubi, abalamuzi, bakabaka, n’abayimbi.\nEnsonga enkulu Bayibuli gy’eyogerako ekwata ku Bwakabaka bwa Katonda, ng’eno gavumenti ey’omu ggulu ejja okufuga ensi. (Danyeri 2:44; 7:13, 14) Obwakabaka obwo bujja kumalawo ebintu ebibi byonna, okubonaabona, n’okufa. Abantu bonna bajja kuba bafugibwa Omufuzi omu, Yakuwa Katonda.—1 Abakkolinso 15:24-26.\nBayibuli Etuyamba Okumanya Engeri y’Okweyisaamu n’Okuba n’Enkolagana Ennungi ne Katonda\nObuyigirize bwa mugaso. Naye ng’omukuŋŋaanya w’olupapula lw’amawulire mu Canada oluyitibwa Ottawa Citizen bwe yagamba, ‘Omuntu okuba ne diguli oba dipuloma si kye kiraga nti asobola okusalawo mu ngeri ey’amagezi.’ Okusinziira ku kunoonyereza okwakolebwa ekibiina ekiyitibwa Edelman, abantu bangi abayivu, nga mw’otwalidde n’abakungu ba gavumenti n’abo abakulira abasuubuzi, bakumpanya era babba, ekiviiriddeko abantu obutabeesiga.\nBayibuli eyamba abantu okumanya engeri gye basaanidde okweyisaamu n’engeri gye bayinza okufuna enkolagana ennungi ne Katonda. Etuyamba “okutegeera eby’obutuukirivu n’eby’obwenkanya, enkola yonna ey’ebintu ebirungi.” (Engero 2:9) Ng’ekyokulabirako, omusajja omu ow’emyaka 23 gwe tujja okuyita Stephen, yasibibwa mu kkomera erimu mu Poland. Ng’ali mu kkomera, yatandika okuyiga Bayibuli n’okukolera ku magezi agagirimu. Yagamba nti: “Kati ntegeera kye kitegeeza ‘okussa ekitiibwa mu bazadde.’ Era njize n’okufuga obusungu bwange.”—Abeefeso 4:31; 6:2.\nStephen afuba okukolera ku magezi agali mu Engero 19:11 awagamba nti: “Obutegeevu bw’omuntu bukkakkanya obusungu bwe, era bw’abuusa amaaso ensobi y’omulala kimulungiya.” Kati Stephen bw’ayolekagana n’embeera emusoomooza, afuba okugikwata mu bukkakkamu n’okukolera ku misingi gya Bayibuli. Agamba nti: “Nkirabye nti Bayibuli kye kitabo ekisingayo okubaamu amagezi ag’omuganyulo.”\nLumu omukazi omu eyali tayagala Bajulirwa ba Yakuwa yavuma Maria, omu ku Bajulirwa ba Yakuwa, mu lujjudde era n’aleetawo akajagalalo. Naye mu kifo kya Maria okuvuma omukazi oyo, ye yasigala mukkakkamu era n’atamubula n’agenda. Omukazi oyo yawulira bubi olw’engeri gye yali yeeyisizzaamu era oluvannyuma yasalawo okunoonya Abajulirwa ba Yakuwa. Nga wayise omwezi nga gumu, omukazi oyo yaddamu okulaba Maria, n’amugwa mu kifuba era n’amwetondera. Omukazi oyo yakiraba nti Maria yeeyisa bulungi olw’okuba akolera ku bulagirizi bwa Bayibuli. Biki ebyavaamu? Omukazi oyo awamu n’ab’eŋŋanda ze bataano baatandika okuyiga Bayibuli n’Abajulirwa ba Yakuwa.\nYesu yakiraga nti ebyo ebiva mu magezi omuntu g’akolerako bye biraga nti malungi. (Lukka 7:35) Emisingi egiri mu Bayibuli mirungi nnyo! Omuntu bw’agikolerako, ebivaamu biba birungi. ‘Gigeziwaza atalina bumanyirivu, gisanyusa omutima, era giwa omuntu ekitangaala,’ n’amanya engeri ennungi ey’okweyisaamu n’engeri gy’ayinza okufuna enkolagana ennungi ne Katonda.—Zabbuli 19:7, 8.\nBayibuli Eraga Ensonga Lwaki Abantu Babonaabona\nAbasawo bwe baba banoonyereza ku bulwadde obw’amaanyi, bafuba okumanya ensibuko y’obulwadde obwo. Mu ngeri y’emu, kikulu nnyo okumanya ensibuko y’okubonaabona abantu kwe balimu leero. Bayibuli etuyamba okumanya ensibuko y’okubonaabona abantu kwe balimu, kubanga etubuulira ebyo ebyaliwo ku ntandikwa y’omuntu, ekiseera ebizibu bye tulimu leero we byatandikira.\nEkitabo ky’Olubereberye kiraga nti abantu baatandika okufuna ebizibu oluvannyuma lwa Adamu ne Kaawa okujeemera Katonda. Abantu abo abaasooka, beetulinkiriza ne beeteerawo emitindo egikwata ku kituufu n’ekikyamu, so ng’ate ekyo Katonda yekka y’alina obuyinza okukikola. (Olubereberye 3:1-7) Eky’ennaku kiri nti okuva olwo wabaddewo abantu bangi aboolese omwoyo gwe gumu ogwo ogwa kyetwala. Biki ebivuddemu? Abantu tebafunye mirembe na ssanyu, wabula wabaddewo obukuubagano, okunyigiriza, n’okuddirira mu mitindo gy’empisa. (Omubuulizi 8:9) Bayibuli egamba nti: “Omuntu talina buyinza kuluŋŋamya bigere bye.” (Yeremiya 10:23) Naye ekirungi kiri nti ebizibu abantu bye balimu n’obujeemu bwonna binaatera okukoma.\nBayibuli Etuwa Essuubi\nBayibuli eraga nti olw’okuba Katonda ayagala nnyo abo abamugondera ng’Omufuzi waabwe, tajja kuleka bintu bibi kweyongera kubaawo. Ababi bajja kwolekagana n’ebyo ebiva mu makubo gaabwe amabi. (Engero 1:30, 31) Ku luuyi olulala, Bayibuli egamba nti: “Abawombeefu balisikira ensi, era baliba basanyufu nnyo kubanga walibaawo emirembe mingi.”—Zabbuli 37:11.\n“Katonda ayagala abantu aba buli ngeri okulokolebwa era bategeerere ddala amazima.”—1 Timoseewo 2:3, 4\nKatonda ajja kuleeta emirembe mu nsi yonna okuyitira mu “Bwakabaka” bwe. (Lukka 4:43) Obwakabaka bwa Katonda ye gavumenti ejja okufuga ensi yonna era okuyitira mu gavumenti eyo Katonda ajja kukiraga nti y’agwanidde okufuga abantu. Yesu yakiraga nti Obwakabaka bwa Katonda bujja kutereeza ensi bwe yatuyigiriza okusaba nti: “Obwakabaka bwo bujje. By’oyagala bikolebwe mu nsi.”—Matayo 6:10.\nAbo abanaafugibwa Obwakabaka bwa Katonda bajja kuba bakola Katonda by’ayagala, era Katonda gwe bajja okutwala ng’Omufuzi waabwe, so si omuntu omulala yenna. Wajja kuba tewakyali bantu balya nguzi, ab’omululu, era wajja kuba tewakyali bizibu bya byanfuna, obusosoze mu mawanga, n’entalo. Abantu bonna mu nsi bajja kuba bumu, nga bafugibwa gavumenti emu, era nga bagoberera emitindo gy’empisa gye gimu.—Okubikkulirwa 11:15.\nBwe tuba ab’okuyingira mu nsi eyo empya, twetaaga okuyigirizibwa. Mu 1 Timoseewo 2:3, 4 tusoma nti: “Katonda ayagala abantu aba buli ngeri okulokolebwa era bategeerere ddala amazima.” Amazima ago gazingiramu ebintu ebiri mu Bayibuli, bye tuyinza okuyita, ssemateeka w’Obwakabaka, kwe kugamba, amateeka n’emitindo abantu abanaafugibwa Obwakabaka obwo bye bajja okugoberera. Ebimu ku bintu ebiri mu ssemateeka oyo bisangibwa mu kuyigiriza kwa Yesu okw’oku Lusozi. (Matayo, essuula 5-7) Ng’osoma essuula ezo esatu, gezaako okukuba akafaananyi olabe engeri obulamu bwe buliba ng’abantu bonna ku nsi bakolera ku kubuulirira kwa Yesu okwo.\nDdala kyanditwewuunyisizza nti Bayibuli kye kitabo ekikyasinzeeyo okusaasaana mu bantu mu nsi yonna? Nedda! Ebyo ebiri mu Bayibuli byaluŋŋamizibwa Katonda. Era okuba nti Bayibuli etuuse ku bantu bangi nnyo kiraga nti Katonda ayagala abantu ab’amawanga gonna n’ennimi zonna okuyiga ebimukwatako basobole okufuna emikisa Obwakabaka bwe gye bujja okuleeta.—Ebikolwa 10:34, 35.\nBayibuli eraga nti waliwo amateeka agafuga obwengula\nEKITABO EKIYAMBA ABANTU OBUTALIMBIBWALIMBIBWA\nEkitabo ekiyitibwa Encyclopedia of Science and Religion kigamba nti “edda abantu abamu baalowoozanga nti obwengula buwaniriddwa bakatonda abakola ebintu akapaalo nga tebalowooza.” Naye Bayibuli eraga nti waliwo amateeka agafuga obwengula. Ng’ekyokulabirako, emyaka nga 3,500 emabega, Bayibuli yayogera ku ‘mateeka agafuga eggulu n’ensi.’ (Yobu 38:33) Yeremiya 31:35 woogera ku ‘mateeka agafuga omwezi n’emmunyeenye.’ Abantu abassaayo omwoyo ku bigambo ebyo ebiri mu Bayibuli baakuumibwa ne batatwalirizibwa bulombolombo obw’obulimba n’okusinza okw’obulimba.—Yobu 31:26-28; Isaaya 47:1, 13.\nAbawandiisi ba Bayibuli baali beesimbu ne bwe kyatuuka ku kuwandiika ku nsobi zaabwe. Ng’ekyokulabirako, Kabaka Dawudi bwe yayenda ku mukazi ayitibwa Basuseba, mu bwesimbu yagamba nti: “Nnakola ekibi mu maaso ga [Katonda].” (Zabbuli 51:4) Emirundi ebiri omutume Yokaana yayogera ku nsobi gye yakola bwe yavunnama okusinza malayika. Malayika yamugamba nti: “Weegendereze! Ekyo tokikola! . . . Sinza Katonda!” (Okubikkulirwa 19:10; 22:8, 9) Wadde nga bangi ku bawandiisi ab’edda tebaayoleka bwesimbu ng’obwo, bo abawandiisi ba Bayibuli baali beesimbu.\nEKITABO EKIYAMBA ABANTU OKUTEBENKERA MU BIROWOOZO\nEbintu Bayibuli by’etukubiriza okukola bituyamba okutebenkera mu birowoozo. Ng’ekyokulabirako, etukubiriza okwoleka ekisa n’okusonyiwa abalala. Abeefeso 4:32 wagamba nti: “Naye mubeerenga ba kisa buli muntu eri munne, nga musaasiragana, nga musonyiwagana.”\nEkitabo ekimu ekyawandiikibwa eddwaliro lya Mayo Clinic, mu Amerika, kyagamba nti: “Bw’otosonyiwa, ggwe osinga okukosebwa.” Ekitabo ekyo era kyagamba nti okusonyiwa kiyamba omuntu “okuba n’enkolagana ennungi n’abalala, okutebenkera mu birowoozo, obuteeraliikirira nnyo, obutaba na bukyayi; obutatawaanyizibwa ntunnunsi; obutennyamira nnyo; obutakozesa bubi mwenge; n’obutakozesa biragalalagala.”\nEKITABO EKIDDAMU EBIBUUZO EBISINGA OBUKULU MU BULAMU\nOmwana ng’ali mu lubuto\nSsaayansi asobola okuddamu ebibuuzo bingi abantu bye beebuuza, naye era waliwo by’atasobola kuddamu. Ekitabo ekiyitibwa Biotechnology—Changing Life Through Science, kigamba nti: “Bannasayansi abasinga obungi, abasawo, n’abafirosoofo bakkiriza nti ssaayansi tasobola kuddamu bibuuzo ebikwata ku mpisa n’enneeyisa y’abantu, oba ebibuuzo ebikwata ku ddiini.”\nSSAAYANSI ASOBOLA okutuyamba okumanya ebibalo ebikwata ku mateeka agafuga obwengula, naye tasobola kutubuulira nsonga lwaki obwengula weebuli era n’ensonga lwaki waliwo amateeka agabufuga.\nSSAAYANSI ASOBOLA okunnyonnyola engeri ebitundu ebisobozesa omuntu okuzaala gye bikolamu, naye tasobola kuyamba bantu kusalawo mu ngeri ey’amagezi bwe kituuka ku by’okwegatta.\nSSAAYANSI ASOBOLA okunnyonnyola engeri omwana gy’akulamu mu lubuto, naye tasobola kuyamba bantu kusalawo mu ngeri ey’amagezi bwe kituuka ku kuggyamu embuto.\nBayibuli etuyamba okumanya ekituufu ku nsonga ezo ne ku nsonga endala enkulu nnyingi, mu ngeri eyo n’etuyamba “okutegeera eby’obutuukirivu n’eby’obwenkanya, enkola yonna ey’ebintu ebirungi.”—Engero 2:9.\nBayibuli eyinza etya okukuyamba okwaŋŋanga ebizibu byo? Lwaki wandyesize obunnabbi obuli mu Bayibuli?


Amaanyi - Strength\nEra munaaweerezanga Mukama Katonda wammwe, naye aligiwa omukisa emmere yo n'amazzi go; nange ndiggyawo endwadde wakati wammwe<Okuva Exodus 23:25\nDdayo ogambe Keezeekiya omulangira w'abantu bange nti Bw'atyo bw'ayogera Mukama Katonda wa Dawudi jjajjaawo nti Mpulidde okusaba kwo, ndabye amaziga go: laba, ndikuwonya: ku Iunaku olw'okusatu kw'olirinnyira mu nnyumba ya Mukama.- 2 Bassekabaka 2 Kings 20:5\nDawudi ne yeeyongerayongeranga okuba omukulu; kubanga Mukama ow'eggye ng'ali naye.- 1 Ebyomumirembe 1 Chronicles 11:9\nKabaka anaasanyukiranga amaanyi go, ai Mukama; N'obulokozi bwo ng'anaabujagulizanga nnyo!- Zabbuli Psalms 21:1\nYakusaba obulamu, n'obumuwa; Era n'ennaku ennyingi ez'emirembe n'emirembe.- Zabbuli Psalms 21:4\nKubanga omuteekawo okuba omukisa omungi emirembe gyonna: Omusanyusa essanyu mu maaso go.- Zabbuli Psalms 21:6\nAkuuma amagumba ge gonna: Linnaago erimu terimenyeka.- Zabbuli Psalms 34:20\nAi Katonda, ggwe wanjigirizanga okuva mu buto bwange; Era okutuusa leero naabuuliranga ebikolwa byo eby'ekitalo.Weewaawo, bwe ndiba nkaddiye era nga mmeze envi, ai Katonda, tondekanga; Okutuusa lwe ndibuulira amaanyi go emirembe egijja okubaawo, N'obuyinza bwo buli muntu agenda okujja.- Zabbuli Psalms 71:17, 18\nTaatyenga bigambo bya bubi: Omutima gwe gunywera, nga gwesiga Mukama.- Zabbuli Psalms 112:7\nBatabani baffe bwe baliba ng'emiti egikuze nga bakyali bavubuka; N'abawala baffe ng'amayinja ag'omu nsonda agabajjibwa nga bwe bagabajjira mu lubiri;- Zabbuli Psalms 144:12\nAwo lw'olitambulira mu kkubo lyo mirembe, So n'ekigere kyo tekiryesittala- Engero Proverbs 3:23\nOmwagalwa, nsaba obeerenga bulungi mu bigambo byonna era obeerenga n'obulamu, ng'omwoyo gwo bwe gubeera obulungi.- 3 John 1:2\nDawudi n'agamba Sulemaani mutabani we nti Ba n'amaanyi ogume omwoyo, okikolenga: totyanga so totekemukanga: kubanga Mukama Katonda, Katonda wange, ali naawe: taakwabulirenga so taakulekenga okutuusa omulimu gwonna ogw'okuweereza okw'omu nnyumba ya Mukama lwe gulituukirira.- 1 Ebyomumirembe 1 Chronicles 28:20\nwamu naye waliwo omukono ogw'omubiri; naye wamu naffe waliwo Mukama Katonda waffe okutuyamba n'okulwana entalo zaffe. Abantu ne banywerera ku bigambo bya Keezeekiya kabaka wa Yuda.- 2 Ebyomumirembe 2 Chronicles 32:8\nMu kamwa k'abawere n'abayonka wanyweza amaanyi, Olw'abalabe bo, Olyoke osirise omulabe n'oyo awalana eggwanga.- Zabbuli Psalms 8:2\nKubanga mu kubeerwa kwo nnumba ekibiina; Era mu kuyamba kwa Katonda wange mbuuka ekigo. Katonda, ekkubo lye lyatuukirira: Ekigambo kya Mukama kyakettebwa; Oyo ye ngabo y'abo bonna abamwesiga... Katonda ansibya amaanyi, Era atuukiriza ekkubo lyange.- Zabbuli Psalms 18:29, 30, 32\nAbalala beesiga amagaali, n'abalala beesiga embalaasi: Naye ffe tunaayogeranga erinnya lya Mukama Katonda waffe.- Zabbuli Psalms 20:7\nNandizirise, singa sakkiriza okulaba obulungi bwa Mukama mu nsi ey'abalamu.Lindirira Mukama: Ddamu amaanyi, ogume omwoyo gwo; Weewaawo, lindirira Mukama.- Zabbuli Psalms 27:13, 14\nMukama ge maanyi gange era ye ngabo yange; Omutima gwange gwamwesiganga oyo, ne mbeerwa: Omutima gwange kyeguva gusanyuka ennyo; Era naamutenderezanga n'oluyimba lwange.Mukama ge maanyi gaabwe, Era kye kiddukiro eky'obulokozi eri oyo gwe yasiiga amafuta.- Zabbuli Psalms 28:7, 8\nNaye obulokozi obw'abatuukirivu buva eri Mukama: Oyo kye kigo kyabwe mu biro eby'okulabiramu ennaku.- Zabbuli Psalms 37:39\nOmubiri gwange n'omutima gwange bimpwako: Naye Katonda ge maanyi g'omutima gwange n'omugabo gwange emirembe gyonna.- Zabbuli Psalms 73:26\nAlina omukisa omuntu amaanyi ge bwe gaba mu ggwe; Enguudo ezigenda mu Sayuuni nga ziri mu mutima gwe...Bava mu maanyi ne baggukira mu maanyi, Buli muntu mu bo alabika mu maaso ga Katonda mu Sayuuni.- Zabbuli Psalms 84:5, 7\nEmmeeme yange esaanuuse olw'okunyiikaala: Ompe amaanyi ng'ekigambo kyo bwe kiri.- Zabbuli Psalms 119:28\nKubanga wabanga kigo eri abaavu, ekigo eri atalina kintu ng'alabye ennaku, ekiddukiro eri kibuyaga, ekisiikirize eri olubugumu, okuwuuma kw'ab'entiisa bwe kuba nga kibuyaga akunta ku kisenge.- Isaaya Isaiah 25:4\nAwa amaanyi abazirika; n'oyo atalina buyinza amwongerako amaanyi.- Isaaya Isaiah 40:29\nYesu n'abatunuulira n'abagamba nti Mu bantu ekyo tekiyinzika; naye Katonda ayinza byonna.- Matayo Matthew 19:26\nKale tunaayogera tutya ku ebyo? Katonda bw'abeera ku lwaffe, omulabe waffe ani?- Abaruumi Romans 8:31\nsi kubanga fekka tulina obuyinza, okulowooza ekigambo kyonna nga ekiva gye tuli; naye obuyinza bwaffe buva eri Katonda- 2 Abakkolinso 2 Corinthians 3:5\n(kubanga ebyokulwanyisa eby'entalo zaffe si bya mubiri, naye bya maanyi eri Katonda olw'okumenya ebigo);- 2 Abakkolinso 2 Corinthians 10:4\nN'aŋŋamba nti Ekisa kyange kikumala: kubanga amaanyi gange gatuukiririra mu bunafu. Kyennaavanga nneenyumiriza n'essanyu eringi olw'eby'obunafu bwange, amaanyi ga Kristo galyoke gasiisire ku nze.Kyenva nsanyukira eby'obunafu, okugirirwanga eky'ejo, okwetaaganga, okuyigganyizibwanga, okutegananga, okulangibwanga Kristo: kubanga bwe mba omunafu, lwe mba ow'amaanyi.- 2 Abakkolinso 2 Corinthians 12:9, 10\nabawe mmwe, ng'obugagga bw'ekitiibwa kye bwe buli, okunywezebwa n'amaanyi mu Mwoyo gwe mu muntu ow'omunda:- Abaefeeso Ephesians 3:16\nEky'enkomerero, mubenga n'amaanyi mu Mukama waffe ne mu buyinza obw'amaanyi ge.- Abaefeeso Ephesians 6:10\nMukama Katonda ow'eggye kyava ayogera nti Kubanga mwogera ekigambo ekyo, laba, ndifuula ebigambo byange mu kamwa ko okuba omuliro n'abantu bano okuba enku, era gulibookya.- Yeremiya Jeremiah 5:14\nNange ndibassaamu amaanyi mu Mukama; nabo balitambulatambula mu linnya lye, bw'ayogera Mukama.- Zechariah 10:12\nKubanga si mmwe mwogera, wabula Omwoyo gwa Kitammwe ye ayogerera mu mmwe.- Matayo Matthew 10:20\nKubanga ekigambo eky'omusaalaba bwe busirusiru eri abo ababula; naye eri ffe abalokolebwa ge maanyi ga Katonda.- 1 Abakkolinso 1 Corinthians 1:18\nN'ekigambo kyange n'okubuulira kwange tebyabanga mu bigambo eby'amagezi ebisendasenda, wabula mu kutegeeza kw'Omwoyo n'amaanyi:okukkiriza kwammwe kulemenga okubeera mu magezi g'abantu, wabula mu maanyi ga Katonda.- 1 Abakkolinso 1 Corinthians 2:4, 5


Obulemu ku maaso - Wikipedia\nObulemu ku maaso\n4 Obunene bw’ekizibu kino\nKino kitegeeza kukendeera kwa busobozi bw'amaaso okulaba[] obulungi, era nekibanga kyetaagisa embeera eteri ya bulijjo omuntu okusobola okulaba obulungi, okugeza nga bambala gaalubindi. Omuntu bw’aba nga talabirako ddala ayogerwako nga muzibe. Obulemu mu kulaba buleetera abantu okukaluubirizibwa mu mirimu gyabwe egya bulijjo gamba nga okuvuga ebidduka, okusoma, okwetaba ne bannaabwe n’okutambula kwennyini.\nEbibuleeta[kyusa | edit source]\nEbisinga okuleeta obulemu mu nsi yonna mulimu nga refractive errors (43%), cataracts (33%), ne glaucoma (2%). Obuzibu obwa refractive errors buzingiramu okulaba ebiri okumpi, okulaba ebiri ewala, wamu n’okulaba engeri y’ebizeezengere. Ekintu ekirala ekitera okuleeta obulemu ku maaso kwe kukula mu myaka, sukaali, okukwata ekifu ku mmunye, omwana okuziba amaaso ng’akyali muto wamu n’okukosebwa okulala. Obulemu ku maaso era busobola okuleetebwa obuzibu ku bwongo nga buva ku kusannyalala oba okutulugunyizibwa mu birowoozo n’ebirala. Obulwadde buno busobola kukeberwa n’ekola eyitibwa eye exam.\nEkitongole ky’Ebyobulamu eky’ensi yonna kiteebereza nti ebitundu 80% obw’obulemu ku maaso busobola okuziyizibwa oba oba okuwonyezebwa nga bujjanjabiddwa. Abantu abasing abalina obulemu ku maaso batera okujjanjabibwa nga bakyusaamu mu bifo mwe babeera oba okuweebwa ebyuma ebisobola okubayambako okkulaba.\nObunene bw’ekizibu kino[kyusa | edit source]\nMu 2012 waaliwo obukadde bw’abantu 285 abaalina obulemu ku maaso era nga ku abo 246 baali tebalaba bulungi ate obukadde 39 baali bamuzibe. Abantu abasinga okubeera n’obuzi bw’obulemu ku maaso bali mu nsi ezikyakula era nga basussa emyaka 50. Omuwendo gw’abantu abalina obulemu ku maaso gugenze gukka okuva mu myaka 1990. Obulemu buno bukosa abantu mu byenfuna mu ngeri bbiri. Engeri esooka ng’abantu basaasaanya nnyo ensimbi ku bujjanjabi ate engeri endala nga tebasobola kukola nga bwe bandibadde bakola\nBino bigyidwa ku "https://lg.wikipedia.org/w/index.php?title=Obulemu_ku_maaso&oldid=22192"\nLuno olupapula lwasemba okukyusibwamu ku 12:20, 31 Gusooka 2017.


Enkolagana ey’Oku Lusegere ne Katonda\nBISOME MU Abbey Abui Alur American Sign Language Amharic Angolan Sign Language Armenian Armenian (West) Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bislama Bolivian Sign Language Boulou Bété Cambodian Chavacano Chichewa Chin (Tiddim) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Drehu Dusun Dutch Efik English Estonian Ewe Fante Fijian Fon French Ga Guarani Guarani (Bolivia) Guerze Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Indonesian Irish Italian Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangal Kwanyama Kyangonde Lamba Lhukonzo Lingala Lomwe Lucholi Luganda Lugbara Lunda Lunyankore Luo Luswayiri Luteso Lutoro Luvale Luwalabu Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Nyaneka Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Russian Samoan Sangir Sango Sena Sepedi Setswana Seychelles Creole Sidama Silozi Sinhala Spanish Sranantongo Sunda Swati Tahitian Tajiki Talian Tamil Tandroy Tankarana Thai Thai Sign Language Tigrinya Tiv Tongan Tshiluba Tshwa Tsonga Turkish Twi Ukrainian Umbundu Urdu Urhobo Uruund Vezo Vietnamese Wallisian Wolaita Yacouba Zande Zulu\nESSUULA EY’EKKUMI N’OMWENDA\nSigala ng’Olina Enkolagana ey’Oku Lusegere ne Yakuwa\n1, 2. Wa we tuyinza kufuna obuddukiro leero?\nKUBA akafaananyi ng’oli mu luguudo otambula era nga kibuyaga ow’amaanyi akunta. Ebire bitandika okukwata era n’eggulu litandika okumyansa n’okubwatuka. Wayitawo akaseera katono enkuba n’etandika okutonnya. Otandika okunoonya aw’okweggama. Ng’osanyuka nnyo bw’ofuna aw’okweggama awalungi!\n2 N’embeera gye tulimu leero efaananako bw’etyo. Embeera y’ensi yeeyongera kwonooneka. Oyinza okwebuuza nti, ‘Wa we nnyinza okufuna obuddukiro?’ Omuwandiisi wa Zabbuli yagamba nti: “Ndigamba Yakuwa nti: ‘Ggwe kiddukiro kyange era ekigo kyange, ggwe Katonda wange gwe nneesiga.’” (Zabbuli 91:2) Awatali kubuusabuusa, Yakuwa asobola okutuyamba okwaŋŋanga ebizibu bye twolekagana nabyo leero, era atusuubiza n’ebiseera eby’omu maaso ebirungi.\n3. Kiki kye twetaaga okukola Yakuwa bw’aba ow’okutuyamba mu biseera ebizibu?\n3 Yakuwa ayinza atya okuba ekiddukiro kyaffe? Asobola okutuyamba okuvvuunuka oba okugumira ekizibu kyonna kye tuba nakyo, era wa maanyi nnyo okusinga omuntu yenna ayinza okwagala okututuusaako akabi. Ne bwe tutuukibwako ekintu ekibi kati, tuli bakakafu nti Yakuwa ajja kuggyawo ebizibu byonna mu biseera eby’omu maaso. Bayibuli etukubiriza “okwekuumira mu kwagala kwa Katonda.” (Yuda 21) Naye Yakuwa bw’aba ow’okutuyamba mu biseera ebizibu, tulina okusigala nga tulina enkolagana ey’oku lusegere naye. Ekyo tuyinza kukikola tutya?\nLAGA NTI OSIIMA OKWAGALA KATONDA KW’ATULAGA\n4, 5. Yakuwa akiraze atya nti atwagala nnyo?\n4 Okusobola okusigala nga tulina enkolagana ey’oku lusegere ne Yakuwa, tulina okutegeera engeri gy’alazeemu nti atwagala nnyo. Lowooza ku ebyo byonna Yakuwa by’atukoledde. Yatuwa ensi erabika obulungi era n’agiteekamu ebimera n’ebisolo ebirabika obulungi. Ate era yatuwa emmere ewooma n’amazzi ag’okunywa amayonjo. Okuyitira mu Bayibuli, Yakuwa atuyambye okutegeera erinnya lye n’engeri ze ennungi ennyo. N’ekisingira ddala obukulu, yakiraga nti atwagala nnyo bwe yatuma ku nsi Omwana we, Yesu, gw’ayagala ennyo atufiirire. (Yokaana 3:16) Era olw’okuba Yesu yatufiirira, kati tulina essuubi nti mu biseera eby’omu maaso tujja kufuna obulamu obutaggwaawo.\n5 Yakuwa yateekawo Obwakabaka bwa Masiya, ng’eno ye gavumenti ey’omu ggulu ejja okuggyawo okubonaabona kwonna mu kiseera ekitali kya wala. Obwakabaka obwo bujja kufuula ensi yonna olusuku lwa Katonda, abantu mwe bajja okubeera emirembe gyonna nga basanyufu era nga bali mu mirembe. (Zabbuli 37:29) Engeri endala Yakuwa gy’alazeemu nti atwagala nnyo kwe kutuyigiriza engeri esingayo obulungi ey’okutambuzaamu obulamu bwaffe. Ate era ayagala tumusabe, era mwetegefu okuwuliriza essaala zaffe. Mazima ddala, Yakuwa akiraze nti atwagala nnyo.\n6. Olw’okuba Yakuwa akiraze nti akwagala nnyo, kiki ky’osaanidde okukola?\n6 Olw’okuba Yakuwa akiraze nti akwagala nnyo, kiki ky’osaanidde okukola? Mulage nti osiima byonna by’akukoledde. Kya nnaku nti leero abantu bangi tebasiima. Bwe kityo bwe kyali ne mu kiseera Yesu we yabeerera ku nsi. Lumu Yesu yawonya abagenge kkumi, naye omu yekka ye yamwebaza. (Lukka 17:12-17) Naffe twagala okuba ng’omusajja oyo eyeebaza Yesu. Bulijjo twagala tulage nti tusiima ebyo Yakuwa by’atukoledde.\n7. Yakuwa tusaanidde kumwagala kwenkana wa?\n7 Ate era tusaanidde okulaga Yakuwa nti tumwagala. Yesu yagamba abayigirizwa be nti balina okwagala Yakuwa n’omutima gwabwe gwonna, n’obulamu bwabwe bwonna, era n’amagezi gaabwe gonna. (Soma Matayo 22:37.) Ekyo kitegeeza ki?\n8, 9. Tuyinza tutya okulaga Yakuwa nti tumwagala?\n8 Kimala okugamba obugambi nti twagala Yakuwa? Nedda. Bwe tuba nga ddala twagala Yakuwa n’omutima gwaffe gwonna, n’obulamu bwaffe bwonna, era n’amagezi gaffe gonna, tujja kukiraga mu bikolwa. (Matayo 7:16-20) Bayibuli ekiraga bulungi nti bwe tuba twagala Katonda, tujja kukwata ebiragiro bye. Olowooza ekyo kizibu nnyo? Si kizibu kubanga ‘ebiragiro bya Yakuwa tebizitowa.’—Soma 1 Yokaana 5:3.\n9 Bwe tugondera Yakuwa, tuba basanyufu era tuba n’obulamu obweyagaza. (Isaaya 48:17, 18) Naye kiki ekinaatuyamba okusigala nga tulina enkolagana ey’oku lusegere ne Yakuwa? Ka tulabe.\nWEEYONGERE OKUNYWEZA ENKOLAGANA YO NE YAKUWA\n10. Lwaki osaanidde okweyongera okuyiga ebikwata ku Yakuwa?\n10 Wafuuka otya mukwano gwa Yakuwa? Okuyiga Bayibuli kwakusobozesa okweyongera okumanya ebikwata ku Yakuwa, bw’otyo n’ofuuka mukwano gwe. Omukwano guno guyinza okugeraageranyizibwa ku muliro gw’otandyagadde guzikire. Ng’omuliro bwe gwetaaga okuseesebwamu okusobola okusigala nga gwaka, naawe weetaaga okweyongera okuyiga ebikwata ku Yakuwa okusobola okunyweza enkolagana gy’olina naye.—Engero 2:1-5.\nNg’omuliro bwe gwetaaga okuseesebwamu okusobola okusigala nga gwaka, naawe weetaaga okubaako ky’okolawo okwagala kw’olina eri Yakuwa kuleme kuwola\n11. Ebyo by’onooyiga mu Bayibuli binaakukwatako bitya?\n11 Bw’oneeyongera okuyiga Bayibuli, ojja kuyiga ebintu ebijja okukukwatako ennyo. Weetegereze engeri abayigirizwa ba Yesu babiri gye baakwatibwako nga Yesu abannyonnyola obunnabbi bwa Bayibuli. Baagamba nti: “Emitima gyaffe tegyakwatiddwako nnyo bwe yabadde ng’ayogera naffe mu kkubo era ng’atunnyonnyola Ebyawandiikibwa?”—Lukka 24:32.\n12, 13. (a) Kiki ekiyinza okutuuka ku kwagala kwe tulina eri Katonda? (b) Kiki kye tusaanidde okukola okwagala kwe tulina eri Katonda kuleme kuwola?\n12 Ng’abayigirizwa abo bwe baakwatibwako ennyo nga bategedde Ebyawandiikibwa, naawe oyinza okuba nga wakwatibwako nnyo bwe watandika okuyiga Bayibuli. Kino kyakuyamba okumanya Yakuwa n’okumwagala. Okwagala okwo tewandyagadde kuwole.—Matayo 24:12.\n13 Bw’omala okufuuka mukwano gwa Katonda, oba olina okufuba ennyo okunyweza omukwano ogwo. Olina okweyongera okuyiga ebimukwatako n’ebikwata ku Yesu, era n’okufumiitiriza ku ebyo by’oyiga ne ku ngeri gy’oyinza okubikolerako mu bulamu bwo. (Yokaana 17:3) Bw’oba osoma Bayibuli, weebuuze: ‘Kino kinjigiriza ki ku Yakuwa Katonda? Lwaki nsaanidde okumwagala n’omutima gwange gwonna n’obulamu bwange bwonna?’—1 Timoseewo 4:15.\n14. Okusaba kutuyamba kutya okunyweza omukwano gwaffe ne Yakuwa?\n14 Bw’oba olina mukwano gwo ow’oku lusegere, oyogera naye obutayosa, era ekyo kyongera okunyweza omukwano gwammwe. Mu ngeri y’emu, bwe tusaba Yakuwa obutayosa, kyongera okunyweza omukwano gwaffe. (Soma 1 Abassessalonika 5:17.) Okusaba kirabo kya muwendo okuva eri Kitaffe ow’omu ggulu. Bulijjo tusaanidde okwogera naye nga bye twogera biviira ddala ku mutima. (Zabbuli 62:8) Tetusaanidde kusaba nga tuddiŋŋana ebigambo bye twakwata obukusu, wabula tusaanidde okutegeeza Yakuwa ebyo ebituli ku mutima. Mu butuufu, bwe tuneeyongera okuyiga Bayibuli n’okusaba okuviira ddala ku mitima gyaffe, omukwano gwaffe ne Yakuwa gujja kusigala nga munywevu.\nOKUBUULIRAKO ABALALA EBIKWATA KU YAKUWA\n15, 16. Otwala otya omulimu gw’okubuulira?\n15 Ate era bwe tuba twagala okusigala nga tulina enkolagana ey’oku lusegere ne Yakuwa, tulina okubuulira abalala ebikwata ku nzikiriza yaffe. Okubuulirako abalala ebikwata ku Yakuwa nkizo ya kitalo nnyo. (Lukka 1:74) Ate era buvunaanyizibwa Yesu bwe yawa Abakristaayo bonna ab’amazima. Buli omu ku ffe asaanidde okubuulira amawulire amalungi agakwata ku Bwakabaka bwa Katonda. Ekyo okikola?—Matayo 24:14; 28:19, 20.\n16 Pawulo yatwala omulimu gw’okubuulira ng’ekintu eky’omuwendo ennyo; yaguyita ‘kya bugagga.’ (2 Abakkolinso 4:7) Okubuulira abalala ebikwata ku Yakuwa n’ekigendererwa kye gwe mulimu ogusingirayo ddala obukulu gw’osobola okukola. Y’emu ku ngeri gy’oyinza okuweerezaamu Yakuwa, era asiima nnyo ebyo by’omukolera. (Abebbulaniya 6:10) Ate era okubuulira kukuganyula ggwe kennyini awamu n’abo b’obuulira, kubanga kukuyamba ggwe n’abo b’obuulira okufuna enkolagana ey’oku lusegere ne Yakuwa n’okuba n’essuubi ery’okufuna obulamu obutaggwaawo. (Soma 1 Abakkolinso 15:58.) Waliwo omulimu omulala ogusobola okukuleetera essanyu n’obumativu ng’ogwo?\n17. Lwaki omulimu gw’okubuulira gwetaaga okukolebwa mu bwangu?\n17 Omulimu gw’okubuulira gwetaaga okukolebwa mu bwangu. N’olwekyo, tusaanidde ‘okubuulira ekigambo n’obunyiikivu.’ (2 Timoseewo 4:2) Abantu beetaaga okuwulira ebikwata ku Bwakabaka bwa Katonda. Bayibuli egamba nti: “Olunaku lwa Yakuwa olukulu luli kumpi okutuuka! Luli kumpi okutuuka era lwanguwa nnyo!” Enkomerero ‘tejja kulwa!’ (Zeffaniya 1:14; Kaabakuuku 2:3) Tewali kubuusabuusa nti mu bbanga eritali lya wala, Yakuwa ajja kuzikiriza ensi ya Sitaani. Naye ng’ekyo tekinnabaawo, abantu beetaaga okulabulwa basobole okusalawo obanga banaaweereza Yakuwa.\n18. Lwaki tusaanidde okusinza Yakuwa nga tuli wamu ne Bakristaayo bannaffe?\n18 Yakuwa ayagala tumusinze nga tuli wamu ne Bakristaayo bannaffe. Bayibuli egamba nti: “Ka buli omu ku ffe alowoozenga ku munne, okumukubiriza okwagala n’okukola ebikolwa ebirungi, nga tetulekaayo kukuŋŋaananga wamu ng’abamu bwe bakola, naye nga tuzziŋŋanamu amaanyi, naddala nga bwe mulaba nti olunaku lusembedde.” (Abebbulaniya 10:24, 25) Tusaanidde okufuba okubangawo mu nkuŋŋaana zonna. Bwe tubaawo mu nkuŋŋaana tuzziŋŋanamu amaanyi.\n19. Kiki ekinaatuyamba okwagala baganda baffe ne bannyinaffe Abakristaayo?\n19 Bw’onoogenda mu nkuŋŋaana, ojja kusangayo abantu abalungi abajja okukuyamba okusinza Yakuwa mu ngeri entuufu. Ojja kusangayo ab’oluganda ab’enjawulo abafuba, nga ggwe, okukola Yakuwa by’ayagala. Ate era nabo tebatuukiridde nga ggwe, era bakola ensobi. N’olwekyo, bwe basobya, basonyiwe. (Soma Abakkolosaayi 3:13.) Bulijjo singa kulowooza ku ngeri ennungi baganda bo ne bannyoko Abakristaayo ze balina, kubanga ekyo kijja kukuyamba okubaagala n’okwongera okunyweza enkolagana yo ne Yakuwa.\nOBULAMU OBWA NNAMADDALA\n20, 21. “Obulamu obwa nnamaddala” bwe buluwa?\n20 Yakuwa ayagala mikwano gye bonna okuba n’obulamu obusingayo obulungi. Bayibuli eyigiriza nti obulamu bwe tujja okufuna mu biseera eby’omu maaso bujja kuba bwa njawulo nnyo ku bulamu bwe tulina kati.\nYakuwa ayagala ofune “obulamu obwa nnamaddala.” Onoobufuna?\n21 Mu biseera eby’omu maaso, tetujja kuwangaala myaka 70 oba 80 gyokka, wabula tujja kubeerawo emirembe gyonna. Tujja kunyumirwa “obulamu obutaggwaawo” nga tuli balamu bulungi, nga tuli mu mirembe, era nga tuli basanyufu mu lusuku lwa Katonda olulabika obulungi. Obwo bwe bulamu Bayibuli bw’eyita “obulamu obwa nnamaddala.” Yakuwa asuubiza okutuwa obulamu obwo obwa nnamaddala, naye tulina okukola kyonna ekisoboka kati ‘okubunyweza.’—1 Timoseewo 6:12, 19.\n22. (a) Tuyinza tutya “okunyweza obulamu obwa nnamaddala”? (b) Lwaki tewali kye tuyinza kukola kitugwanyiza bulamu butaggwaawo?\n22 Tuyinza tutya “okunyweza obulamu obwa nnamaddala”? Tusobola okubunyweza nga ‘tukola ebirungi’ era ‘nga tuba bagagga mu bikolwa ebirungi.’ (1 Timoseewo 6:18) Kino kitegeeza nti tulina okukolera ku ebyo bye tuyiga mu Bayibuli. Kyokka, okufuna obulamu obwa nnamaddala tekijja kusinziira ku kufuba kwaffe. Tewali kye tuyinza kukola kitugwanyiza kufuna bulamu butaggwaawo. Obulamu obutaggwaawo kirabo Yakuwa ky’awa abaweereza be abeesigwa ku bwereere, era kye kimu ku bintu ebiraga ‘ekisa kye eky’ensusso.’ (Abaruumi 5:15) Kitaffe ow’omu ggulu ayagala nnyo okuwa abaweereza be abeesigwa ekirabo kino.\n23. Lwaki weetaaga okusalawo obulungi kati?\n23 Kati weebuuze, ‘Nsinza Katonda mu ngeri entuufu?’ Singa okiraba nti waliwo enkyukakyuka z’olina okukola, zikole mu bwangu. Bwe twesiga Yakuwa era ne tufuba okumugondera, Yakuwa ajja kuba kiddukiro kyaffe. Ajja kukuuma abaweereza be abeesigwa mu nnaku zino ez’enkomerero y’ensi ya Sitaani embi. Ate era Yakuwa ajja kutusobozesa okubeera mu Lusuku lwe emirembe gyonna, nga bwe yasuubiza. Awatali kubuusabuusa, osobola okufuna obulamu obwa nnamaddala singa osalawo bulungi kati!\nEKISOOKA: YAKUWA AKWAGALA NNYO\n“Katonda yayagala nnyo ensi n’awaayo Omwana we eyazaalibwa omu yekka, buli muntu yenna amukkiririzaamu aleme okuzikirira, wabula afune obulamu obutaggwaawo.”—Yokaana 3:16\nYakuwa alaga atya nti akwagala nnyo?\nYakuwa kye kiddukiro kyaffe. Atuyamba okwaŋŋanga ebizibu bye tulina kati.\nAtusuubiza ebiseera eby’omu maaso ebirungi.\n1 Timoseewo 6:12, 19\nKatonda ajja kutuwa obulamu obutaggwaawo. Tujja kuba mu mirembe, tujja kuba basanyufu, era tujja kuba balamu bulungi mu lusuku lwa Katonda.\nEKY’OKUBIRI: OLINA OKWAGALA YAKUWA\n“Oyagalanga Yakuwa Katonda wo n’omutima gwo gwonna, n’obulamu bwo bwonna, n’amagezi go gonna.”—Matayo 22:37\nEky’okuba nti Yakuwa akulaze nti akwagala nnyo, kyandikukubirizza kukola ki?\nKirage nti osiima ebyo byonna by’akukoledde.\nKirage nti oyagala Katonda ng’okola by’ayagala buli lunaku.\n1 Yokaana 5:3\nKwata amateeka ga Katonda.\n1 Timoseewo 6:18\nFuba okukolera abalala ebirungi.\nEKY’OKUSATU: NYWEZA ENKOLAGANA YO NE YAKUWA\n‘Weekuumire mu kwagala kwa Katonda.’—Yuda 21\nKiki ekinaakuyamba okusigala ng’olina enkolagana ey’oku lusegere ne Yakuwa?\n1 Abassessalonika 5:17\nSaba Yakuwa obutayosa.\nMatayo 28:19, 20; 2 Timoseewo 4:2\nFuba okubuulirako abalala ebikwata ku Bwakabaka bwa Katonda.\nWeeyongere okuyiga ebikwata ku Yakuwa.\nAbebbulaniya 10:24, 25\nBeerangawo mu nkuŋŋaana obutayosa. Baganda bo ne bannyoko Abakristaayo bajja kukuyamba okunyweza enkolagana yo ne Yakuwa.\nKatonda ayagala ofune enkolagana ennungi naye. Akatabo kano kajja kukulaga engeri y’okukikolamu ng’okozesa Baibuli.


Bukedde Online - Ekizimbe ekisinga obuwanvu mu nsi\nEkizimbe ekisinga obuwanvu mu nsi\nKiki Poliisi tevaayo kukwata balagira bantu kukubagana mayinja mu Ankole!\nAbâ€™ebibiina bya SACCO basabye gavumenti ...\nAdded 6th January 2010\nEkizimbe kyonna kya giraasi nâ€™amayinja agomuwendo. KituumiddwaÂ Burj Dubai, nti kubanga kye kiraga eryanyi lyâ€™ekibuga Dubai mu byâ€™ensimbi, yadde nga kiri mu mabanja agatayogerekeka!\nOkuva wansi okutuuka ku kanaala kaakyo akasembayo kiriko obuwanvu bwa kitundu kya mayiro, ze ffuuti\nOkuva wansi okutuuka ku kanaala kaakyo akasembayo kiriko obuwanvu bwa kitundu kya mayiro, ze ffuuti 2,683.\nKwe kugamba nti buli mwaliiro ku egyo 169 gye kirina gwazimbiddwa nâ€™obukadde bwa ddoola butaano nâ€™ekitundu.\nEkizimbe ekirala ekikivuganya ekya Taipei 101 kiriko ffuuti 1,67, kwe kugamba nti Burj Dubai kikisinga ffuuti 1,000 lulamba.\nLwa buwanvu, naye ekizimbe kino tekinnaggwa. Ekirala ebisenge ebisinga tebinnapangisibwa kubanga Dubai ennaku zino akanyigo kâ€™ebyenfuna kaagigoya, abantu baavu.\nKkampuni eyazimbye ekizimbe kino eyaÂ Emaar Properties yeegasse nâ€™omukulembeze wâ€™e DubaiÂ Sheikh Mohammed bin Rashid al-Maktoum. Maktoum agamba nti eiizmbe kino kabonero akalaga obugagga bwa Dubai.\nKu kizimbe kwassiddwaako amayumba agasulwamu, ofiisi, amaduuka, omuzikiti, jjiimu, ekikaali omukubirwa ebidongo, wooteeri eyomulembe. Kyazimbiddwa mu ngeri nti oli bwâ€™aba asazeewo, ayinza okukibeerako obulamu bwe bwonna nâ€™atuusa kufa!\nKuliko amasomero, amalwaliro, ekisaawe wâ€™oyinza okuzannyira ttena nâ€™emizannyo emirala.\nWooteeri eri ku myaliiro omunaana egisooka, amayumba agapangisibwa ge gaddako okutuuka ku mwaliiro ogwa 108, oguli ku ffuuti 1,300.\nEmyaliiro egisembayo waggulu naddala okuva ku gwa 160 gyakolebwa nga zijja kuba ofiisi. Ku mwaliiro ogwa 122 kuliko kawooteeri akatonotono wamu ne jjiimu, ate ekidiba ekiwugirwamu kiri ku mwaliiro gwa 123, ze ffuuti 1,440 okuva ku ttaka.\nAbakozi 12,000 be bazimbye ekizimbe kino. Bwâ€™obeera ku mwaliiro ogwa 124 osobola okulaba ekibuka Dubai kyonna. Era osobola okulengera mu Iran!\nEkikaali kyâ€™endongo kiri ku mwaliiro gwa 143. Bwâ€™oyingira ekizimbe kino oba ngâ€™ali mu mmotoka eyâ€™ebbeeyi eyâ€™ekika kyaÂ Porsche .\nEkizimbe kiyinza okumalawo emyaka nga tebafunye bakijjuza kubanga abasuubuzi embeera yâ€™ebyenfuna ebanyize nnyo.


Aba People Power Mu Mbuulire Kyemwagala Nkole - Hon. Adome - Radio Simba - Ennene\nAba People Power mu mbuulire kyemwagala nkole – Hon. Adome\nOmubaka Adome Bildad Moses akiikirira Jie County okuva e Kotido nga munnakibiina kya National Resistance Movement – NRM avuddeyo nawakanya okulondebwa kwe nga agenda okukulira akakiiko ke Karamoja akagenda okutambuza emirimu gy’ekisinde kya mubaka munne owa Kyaddondo East Robert Kyagulanyi Ssentamu aka Bobi Wine ekya People Power – Uganda.\nOno agamba nti alabye erinnya lye n’abantu abalala batakiriza nti ddala bava Karamoja nga balondeddwa. Ono agamba nti ajja kuvaayo ayogere bwanaaba afunye obudde, naye nga agamba nti bwatunuulidde olukalala luno akizudde nti Bannakisinde kya People Power Our Powerr balonze buli omu eyawakanya ‘Age limit’ so nga si kituufu ku bamu ku bbo.\nOno agamba nti wadde nga alina eddembe okubeera mu kibiina kyonna, wabula alina eddembe kukusalawo ku mbeera eyinza okumulemesa okukola emirimu gye ng’omubaka okuva mu kibiina kya NRM. Ayongerako nti asaba okumanya ddala People power eyimiriddewo ku lwaki, kibaagala akole, akikola atya, n’engeri gyekiyinza okuyambamu abantu be bakiikirira. Ebyo bwebinabalema agamba nti tajja kukiriza kubegattako.


Abanoonya mwegendereze abasajja abalina emize gino\nOMUKWANO gwa leero guyingiddemu obufere obw'ekika ekya waggulu. Abantu bangi batandika omukwano n'ekigendererwa ky'okubaako ebintu ebikalu oba ensimbi ze bafuna ku abo be baganza.\nWabula ebiseera ebisinga abasajja bangi ab'ekika kino bajjira mu kifaananyi ekisiige omuzigo ekibeerera ekizibu omukazi okumanya ekigendererwa kyabwe ekituufu. Wammanga bwe bumu ku bubonero bw'omusajja omufere.\n1 Basuubiza kyokka tebatuukiriza Omusajja omufere akwata kisooka mu kusuubiza kyokka eky'okutuukiriza ne kimulema. Basuubiza bingi ng'obugulu bw'eggongolo omuli; okweyanjula ewaabwe, embaga n'ebirala ne balowoozesa omukazi nti atuuse ku musajja omutuufu.\n2 Beewola nnyo Oluvannyuma lw'ekiseera kitono, omusajja alaga munne nga bw'alina 'ddiiru' efuna ekiralu eyeetaaga ssente okutambula. Wano omukazi omwangu w'aliira ebbanja lya bbanka oba okuziggya ku mulimu gwe n'aziwa omusajja. Omusajja oluzikwatako mu ttaano, taddamu kulabika.\n3 Tebalaga bantu baabwe Omusajja omufere si kyangu kubaako muntu we naddala owooluganda gw'alaga mukazi. Buli mukazi lw'amusaba okumulaga abamu ku bantu be awoza jjo jjuuzi.Omusajja ow'ekika kino ayinza okumala n'omuwala ebyeya kyokka nga ye yekka gw'amanyi.\n4 Beesoma Omusajja omufere ky'atayinza kwerabira kwe kwekuutula akadingidi. Yeesoma nga bw'alina ensimbi n'ebyobugagga ebingi. Bamanyi n'okweyita abaana b'abanene.\n5 Tebalina ke bavaako Omusajja omufere ayinza okumala ne munne ebbanga kyokka nga talina ky'avaako. Ab'ekika kino be boogerako ng'abasiibuza 'kkaba'. Lw'aba yeevuddemu ajja na kaveera akalimu omugaati, kkiro ya ssukaali ne kkiro y'ennyama. Bino olubituusa n'azimba n'akamala ate n'amala wiiki endala bbiri nga tazzeemu kubigula.\n6 Baagala nnyo obulamu obw'ebbeeyi Omusajja omufere kw'omulabira kwe kweteeka mu bulamu obw'ebbeeyi. Bamanyi n'okupangisa mmotoka alowoozese omukazi gw'akwanye nti muloodi. Kuno kwe bagatta okukwata essimu ez'ebbeeyi, okukozesa obuwoowo obutali bwa bulijjo nga n'engoye ze bambala zibafuula ab'ebbeeyi.


Bukedde Online - Muwala wa Sseninde ayanjudde ‘muvabulaaya’\nMuwala wa Sseninde ayanjudde ‘muvabulaaya’\nMmotoka etuze omwana na Nnasale ng'asala...\nOmutunzi w’ettaka bamukubye kalifoomu ne...\nNabulime ne bba Ssali.\nJoanitah Nabulime ayanjudde bba Paul Ssali eri bakadde be Omwami Kizza Sseninde ne Minisita Rosemary Nansubuga Sseninde ku mukolo ogw’ekitiibwa ogwabadde mu maka gaabwe e Kasangati ku lw’e Gayaza kuLwomukaaga.\nSsali abeera mu Amerika. Omukolo gwatandise n’okusaba okwakulembeddwa Omwawule w’e Wampeewo,Wilson Segawa era abako baayaniriziddwa wakati mu mazina agaakuliddwa Annet Nandujja owa The Planets.\nNnamutikkwa w’enkuba eyafukumuse teyasaze ku ssanyu ly’abantu abaabadde abangi abaakulemebddwa Omumyuka wa Pulezidenti, Edward Ssekandi eyabugiriziddwa Baminisita Gen. Elly Tumwine avunaanyizibwa ku butebenkevu, Parsis Namuganza ow’Ebyettaka ne Muluuli Mukasa ow’ensonga z’abakozi ba Gavumenti.\nAbo beegattiddwaako mikwano gya Basseninde okuva mu magye, ababaka ba palamenti, abakungu b’e Mmengo n’ebikonge bya Gavumenti naddala abaavudde mu Minisitule y’Ebyenjigiriza ng’eno Muky. Sseninde gy’akolanga Minisita avunaanyizibwa ku masomero ga pulayimale.\nSseninde yakuutidde Ssali okwagala muwala we, gwe yagambye nti sayizi y’obutono gy’aliko yenkana ne Rosemary bwe yali, mu kiseera Sseninde we yamuwasiza kati emyaka 30 n’okusoba. Kyokka olwa Sseninde okulabirira obulungi Rosemary olowooza nti baafumbiriganiddwa ggulo.\nEmbaga ya ku Lwamukaaga luno e Namirembe. Ssekandi eyawaddeyo olunaku lwonna n’abeera ne Basseninde yasibiridde Ssali ne Joanita entanda y’okubeera abakozi. Minisita Namuganza yayogedde ku mbeera y’Ebyettaka n’akuutira abantu okukola ennyo balifune kubanga ettaka bwe bugagga.\nKyokka yabalabudde obutattihhana lwa ttaka n’awa ekyokulabirako ky’abooluganda abaafudde e Masaka nga bakaayanira ettaka ne yeebuuza bwe mufa olwo liba ly’ani? Tumwine yagumizza abantu ku byokwerinda nti abagezaako okutabangula eggwanga bajja kusaanyizibwawo. Yasuubizza Ssali ne mukyala we ente.\nSsali ne Joanita,\nGen. Elly Tumwine,\nMuseveni akungubagidde munnansiko eyabafumbiranga emmere\nSeninde asabye abayizi okukuuma empisa mu mizannyo gya FEASSSA


Okufa kw'Omusumba Yiga: Kiikino ekiraamo ekikambwe kyalese akoze - StaDailyNews\nHome Luganda Agaakuno Okufa kw’Omusumba Yiga: Kiikino ekiraamo ekikambwe kyalese akoze\nOkufa kw’Omusumba Yiga: Kiikino ekiraamo ekikambwe kyalese akoze\nOmusumba Augustine Yiga owa Revival Church e Kawala ono nga abadde amanyiddwa nnyo nga Abizzaayo afudde.\nOkusinziira ku mukutu gwa Tv ya Yiga ABS, omusumba yafudde mu matulutulu ga leero ku lw’Okubiri.\nYiga amaze ebbanga nga apookya n’obulwadde mu ddwaliiro e Nsambya.\nWabula oluvanyuma lw’okufa kw’omusumba Abizzaayo, esonda zitubbiddeko nti ono alese akoze ekiraamo ekyewunyisa.\nKigambibwa nti Abizzaayo yalagira ab’enjuuye bamuziike mu Kanisaye!\nEra mbu bamuteremu ne TV ebeere nga eraga pulogulamu za Tiviiye ABS ewumuzza ebirowoozo.\nKyokka, tekinamayibwa oba nga ab’oluganda lwa Yiga banagoberera ekiraamo kino.\nMubulamu bwe, Abizzaayo abadde omu ku basumba abateerya ntama. Era jebuvuddeko katono, Yiga yatwaalibwa mu kkomera olw’okugamba abagoberezi be wamu n’Eggwanga lyonna nti mu Uganda temuliimu kirwadde ki Covid-19.\nOmusumba Augustine Yiga\nPrevious articleBreaking News: Col Shaban Bantariza is dead\nNext articleUgandan government reveals spokesperson Bantariza died of Covid-19\nOmubaka Ssegirinya azzeemu okukwatiibwa